open-index/open-wikipedia-markdown huggingface dataset:
পনা সংক্ৰান্তি

**পনা সংক্ৰান্তি**, () বা **মহাবিষুৱ সংক্ৰান্তি** (), হৈছে ভাৰতৰ ওড়িয়া লোক সকলৰ দ্বাৰা উদযাপিত পৰম্পৰাগত নৱবৰ্ষৰ উৎসৱ। এই উৎসৱৰ তাৰিখ চান্দ্ৰ-সৌৰ কেলেণ্ডাৰ অনুসৰি সৌৰ চক্ৰৰ ওপৰত নিৰ্ভৰশীল। ওড়িয়া কেলেণ্ডাৰৰ চান্দ্ৰ মাহ বৈশাখা(বহাগ)ৰ প্ৰথমটো দিন যিটো ভাৰতীয় ৰাষ্ট্ৰীয় পদ্ধতি অনুসৰি প্ৰতিবছৰে পূৰ্ণিমা তিথিত পৰে অৰ্থাৎ চৈত্ৰা মাহৰ ২৪ তাৰিখ আৰু গ্ৰেগ'ৰিয়ান কেলেণ্ডাৰৰ ১৩/১৪ এপ্ৰিল।

এই উৎসৱৰ পালনৰ সময়ত লোক সকলে শিৱ, শক্তি আৰু হনুমানৰ মন্দিৰ দৰ্শন কৰে যিহেতু এই দিনটো হনুমানৰ জন্মদিন বুলি বিশ্বাস কৰা হয়। ভক্ত সকলে নদী বা মন্দিৰৰ ঘাট আদিত স্নান কৰে। ঠায়ে ঠায়ে মেলা আদি পতা হয়, বাটৰ নৃত্য, কলাবাজী, জ্বলি থকা কয়লাৰ ওপৰত গান-বাজনাৰে কৰা নৃত্য আদিৰ প্ৰদৰ্শন কৰা দেখা যায়।

এই উৎসৱৰে জড়িত এবিধ শিশু সুলভ পানীয় হৈছে পানা। পকা আন, নাৰিকলৰ ৰস, পকা বেল, চেনি, বাদাম আদিৰ মিশ্ৰণেৰে এই পানীয় বিধ তৈয়াৰ কৰা হয়। এই পানীয়ৰ নামেৰেই উৎসৱটিৰ নাম পানা ৰখা হৈছে। ভাৰতীয় হিন্দু সমাজে উদযাপন কৰা নতুনবৰ্ষৰ দিন যেনে উত্তৰ আৰু মধ্য ভাৰতৰ বৈশাখি, অসমৰ বিহু, পশ্চিম বংগৰ পহিলা বৈশাখ, তামিলনাডুৰ পুতান্দু আদিৰে পানা সংক্ৰান্তি সমকক্ষীয়।

## সম্পৰ্কীয় উৎসৱ
এই নৱবৰ্ষৰ দিনটো পৃথিৱীৰ আন আন প্ৰান্তটো অন্য নামেৰে উদযাপন কৰা হয়। উত্তৰ আৰু মধ্য ভাৰতৰ হিন্দু আৰু শিখ সকলে ইয়াক বৈশাখি বুলি কয়। ইয়াৰ দ্বাৰাও সৌৰ নৱবৰ্ষক বুজোৱা হয়। এই দিনটোৱেই দক্ষিণ-পূব এচিয়াৰ ম্যানমাৰ, শ্ৰীলংকা, কম্বোডিয়া আদিৰ বহু বুদ্ধ ধৰ্মীয় লোকে নৱবৰ্ষৰ দিন হিচাপে উদযাপন কৰে। যিটোৱে প্ৰথম সহস্ৰাব্দৰ সংস্কৃতিৰ বিনিময়ৰ উমান দিয়ে। কিছুমান উদাহৰণ:

# কেৰালাৰ বিষু উৎসৱ
# মধ্য আৰু উত্তৰ ভাৰতৰ বৈশাখি
# পশ্চিম বংগ, ত্ৰিপুৰা আৰু বাংলাদেশৰ পহিলা বৈশাখ
# অসমৰ ৰঙালী বিহু
# নেপালৰ বিক্ৰম সম্বাত
# শ্ৰীলংকাৰ আলোথ অভ্ৰুঠু
# থাইলেণ্ড ৰ সংক্ৰান
# কম্বোডিয়াৰ স্বল স্বনাম থিমে
# লাৱচৰ চংকান/পি মাই লাও
# বাৰ্মাৰ থিংজ্ঞান

অৱশ্যে সকলো ভাৰতীয়ৰ বাবে এই দিনটোৱেই সৰ্বজনীন নৱবৰ্ষৰ দিন নহয়। গুজৰাট আৰু ওচৰ চুবুৰীয়া ঠাই কিছুমানত দিপাৱলীৰ পাঁচদিনৰ পিছত নৱবৰ্ষৰ দিন উদযাপন কৰা হয়। সেইদৰে তেলেগু আৰু কন্নড় সকলৰ নৱবৰ্ষক উগাদি তথা মাৰাঠী আৰু কংকনী সকলৰ নৱবৰ্ষক গুড়ি পড়ৱা বুলি জনা যায় যি নেকি দিপাৱলীৰ পৰা কেইসপ্তাহমান আগতীয়াকৈ পৰে।

## তথ্যসূত্ৰ

## লগতে পঢ়ক
* 

শ্ৰেণী:হিন্দুধৰ্মৰ উৎসৱসমূহ
শ্ৰেণী:ভাৰতৰ উৎসৱসমূহ
লক্ষ্মী-পূজা

**লক্ষ্মী-পূজা** () হিন্দু ধৰ্মাৱলম্বীসকলে পালন কৰা দেৱী লক্ষ্মীৰ প্ৰতি উছৰ্গিত পূজা। হিন্দু দিনপঞ্জী বিক্ৰম সংগবতৰ মতে কাৰ্তিক মাহৰ অমাৱস্যা তিথিত লক্ষ্মীপূজা অনুষ্ঠিত কৰা হয়। পূব ভাৰতৰ পশ্চিম বংগ, অসম, ওড়িশা, ত্ৰিপুৰা আদি অঞ্চলত প্ৰচলিত স্থানীয় দিনপঞ্জীমতে পাৰম্পৰিকভাৱে শাৰদ পূৰ্ণিমা অৰ্থাৎ আহিন মাহৰ পূৰ্ণিমা তিথিত লক্ষ্মীপূজা পালন কৰে। কাৰ্তিক মাহত অনুষ্ঠিত লক্ষ্মীপূজা দেৱালীৰ তৃতীয়দিনা উদ্‌যাপিত হয়। ইয়াক দিপাৱলীৰ মুখ্য অনুষ্ঠান হিচাপেও গণ্য কৰা হয়। এইদিনা পূব ভাৰতৰ অঞ্চলসমূহত কালীপূজা অনুষ্ঠিত হয়।

লক্ষ্মী দেৱী হিন্দুসকলৰ ত্ৰিদেৱীসমূহৰ অন্যতম ধন, সম্পদ, উন্নতি (আধ্যাত্মিক আৰু পাৰ্থিৱ), পোহৰ, জ্ঞান, সৌভাগ্য, উৰ্বৰতা, দানশীলতা, সাহস আৰু সৌন্দৰ্যৰ দেৱী। তেওঁ ভগৱান বিষ্ণুৰ ভাৰ্যা। জনবিশ্বাস-মতে লক্ষ্মীপূজাৰ দিনা লক্ষ্মী দেৱী তেওঁৰ ভক্তসকলৰ ঘৰলৈ আহি তেওঁলোকক আশীৰ্বাদ দিয়ে। লক্ষ্মী দেৱীক আদৰিবলৈ ভক্তসকলে ঘৰ-দুৱাৰ পৰিষ্কাৰ কৰে, ফুল আৰু পোহৰেৰে নিজৰ ঘৰ আলোকিত কৰে, বিভিন্ন প্ৰকাৰৰ মিষ্টান্ন আৰু ভোগ ৰান্ধে। ভক্তসকলে বিশ্বাস কৰে যে তেওঁলোকে লক্ষ্মী দেৱীক সন্তুষ্ট কৰিব পাৰিলে তেওঁলোকে দেৱীৰ কৃপা লাভ কৰে।

পূব ভাৰতত আহিন মাহৰ দুৰ্গাপূজাৰ পিছত পূৰ্ণিমা তিথিত লক্ষ্মীপূজা অনুষ্ঠিত হয়। এই পূজাক কজাগৰী লক্ষ্মীপূজা বুলিও কোৱা হয়। সধবা তিৰোতাই এইদিনা চাউলৰ গুড়ি আৰু আবীৰেৰে আল্পনা আঁকি লক্ষ্মীপূজা পাতে। লক্ষ্মীপূজাত লক্ষ্মী-চৰিত আৰু পাঁচালী পাঠ কৰা হয়। ঠাই বিশেষে লক্ষ্মীপূজাৰ নীতি-নিয়মৰ পাৰ্থক্য পৰিলক্ষিত হয়। বহুতৰে ঘৰত প্ৰতি বৃহস্পতিবাৰে লক্ষ্মী দেৱীৰ পূজা অনুষ্ঠিত কৰে।

## তথ্য উৎস

## বাহ্যিক সংযোগ
* 
* অষ্ট লক্ষ্মী দীপ পূজা

শ্ৰেণী:হিন্দুধৰ্মৰ উৎসৱসমূহ
শ্ৰেণী:ভাৰতৰ উৎসৱসমূহ
হালধি কুমকুম

**হালধি কুমকুম** বা **হালধি কুমকুম অনুষ্ঠান** হৈছে ভাৰতৰ এক সামাজিক অনুষ্ঠান য'ত বিবাহিত মহিলাসকলে তেওঁলোকৰ বিবাহিত মৰ্যাদাৰ প্ৰতীক হিচাপে হালধি আৰু কুমকুম (ভাৰ্মিলিয়ন পাউডাৰ) বিনিময় কৰে আৰু তেওঁলোকৰ স্বামীসকলৰ দীৰ্ঘ জীৱন বিচাৰে।

এই অনুষ্ঠানটো পশ্চিম ভাৰতীয় ৰাজ্য মহাৰাষ্ট্ৰ, কৰ্ণাটক, গুজৰাট, ৰাজস্থান আৰু গোৱাত বিশেষভাৱে জনপ্ৰিয়। তামিলনাডুত, ইয়াক আদিপেৰুক্ককু আকা আদি মৌচমী মহোৎসৱ হিচাপে পালন কৰা হয় আদি মাহৰ ১৮ তাৰিখে (জুলাইৰ মাজভাগৰ পৰা আগষ্টৰ মাজভাগলৈ) উদযাপন কৰা এক হিন্দু-তামিল উৎসৱ। বিবাহিত মহিলাসকলে বন্ধু, আত্মীয় আৰু নতুন চিনাকিসকলক আনন্দ আৰু আমোদৰ পৰিৱেশত সাক্ষাৎ কৰিবলৈ আমন্ত্ৰণ জনায়। এনে সময়ত, মিঠাই, ফুল, বাদামৰ লগতে নাৰিকল আদি বিতৰণ কৰে। জলপানবোৰৰ ভিতৰত হৈছে কৈৰিচে পাহে (কেঁচা আমৰ ৰস) আৰু ভতলি ডাল।

এই অনুষ্ঠানটো শুক্ৰবাৰে শাওণ, দিৱালী আৰু সংক্ৰান্তি মাহৰ বিভিন্ন অনুষ্ঠানৰ সময়ত অনুষ্ঠিত কৰা হয়।

## তথ্য সংগ্ৰহ

শ্ৰেণী:হিন্দুধৰ্মৰ উৎসৱসমূহ
শ্ৰেণী:ভাৰতৰ উৎসৱসমূহ
পোংগল

**পোংগল** (, ) অথবা **থাই পোংগল** () দক্ষিণ ভাৰতৰ ঘাইকৈ তামিল হিন্দুসকলে উদযাপন কৰা কৃষিভিত্তিক উৎসৱ। তামিল দিনপঞ্জীৰ থাই মাহৰ প্ৰথম দিনা সাধাৰণতে ইংৰাজী জানুৱাৰী মাহৰ ১৪/১৫ তাৰিখে পোংগল উদযাপন কৰা হয়। এই উৎসৱ সূৰ্য দেৱতাৰ প্ৰতি ধন্যবাদ জনাবলৈ পালন কৰা হয়। মকৰ সংক্ৰান্তিৰ দিনা অনুষ্ঠিত এই উৎসৱৰ সময়ত ভাৰতৰ আন আন অঞ্চলত বিভিন্ন স্থানীয় আঞ্চলিক উৎসৱ উদযাপন কৰা হয়। পোংগল তিনিদিনীয়াকৈ পালন কৰা হয়। এই তিনি দিনক ক্ৰমে 'ভোগী পোংগল', 'সূৰ্য পোংগল', আৰু 'মাটু পোংগল' বুলি কোৱা হয়। পাৰম্পৰিক ঐতিহ্য অনুসৰি এই উৎসৱ শীতকালৰ সমাপ্তি আৰু সূৰ্যৰ ছমাহজোৰা যাত্ৰাৰ আৰম্ভণিক উদযাপন কৰিবলৈ পোংগল পালন কৰা হয়। এই সময়ত সূৰ্যয়ে মকৰ ৰাশিত প্ৰৱেশ কৰে। ইয়াক উত্তৰায়ন বুলিও কোৱা হয়। পোংগল নামৰ আক্ষৰিক অৰ্থ হৈছে "উতলা, উপচি পৰা" আৰু এই নাম পোংগল উৎসৱত বিশেষভাবে তৈয়াৰ কৰা নতুনকৈ সংগ্ৰহ কৰা চাউলৰ পাৰম্পৰিক ব্যঞ্জনটো গাখীৰ আৰু চেনিৰে উতলাই দিয়া একে নামৰ মিষ্টান্ন ব্যঞ্জনৰ পৰা আহিছে। এই উৎসৱত পোংগল মিষ্টান্ন ব্যঞ্জন প্ৰস্তুত কৰি প্ৰথমে দেৱ-দেৱীসকলক (পোংগল দেৱী) আগবঢ়োৱা হয়। কেতিয়াবা গৰুক আগবঢ়োৱাৰ পিছত পৰিয়ালৰ মাজত ভাগ-বতৰা কৰে। এই উৎসৱত তেওঁলোকে গৰু আৰু সিহঁতৰ শিং সমূহ সজায়, স্নান আৰু শোভাযাত্ৰা কৰে। ই পৰম্পৰাগতভাৱে চাউলৰ গুৰিৰে ক'লাম নামৰ তামিল আল্পনা সজা, ঘৰত প্ৰাৰ্থনা কৰা, পৰিয়াল আৰু বন্ধুবৰ্গৰ সৈতে একেলগে মিলিত হোৱা আৰু একাত্মতাৰ সামাজিক বন্ধন নৱীকৰণ ৰখাৰ বাবে উপহাৰ প্ৰদান কৰাৰ এক অনুষ্ঠান।

পোংগল তামিলনাডু আৰু পুডুছেৰীৰ তামিল সকলৰ আটাইতকৈ গুৰুত্বপূৰ্ণ উৎসৱ। ইয়াৰ লগতে শ্ৰীলংকাৰ তামিল সকলেও পোংগল পালন কৰে। তদুপৰি বিশ্বৰ বিভিন্ন ঠাইত সিঁচৰত তামিল সকলে বিশেষকৈ মালয়েছিয়া, মৰিছাছ, দক্ষিণ আফ্ৰিকা, চিংগাপুৰ, আমেৰিকা যুক্তৰাষ্ট্ৰ, যুক্তৰাজ্য আৰু কানাডাত পোংগল উদযাপন কৰে।

## তথ্য উৎস

শ্ৰেণী:হিন্দুধৰ্মৰ উৎসৱসমূহ
শ্ৰেণী:ভাৰতৰ উৎসৱসমূহ
বৈশাখী

**বৈশাখী** () শিখ সকলৰ ধৰ্মীয় তথা সাংস্কৃতিক উৎসৱ। বৈশাখ মাহৰ সংক্ৰান্তি তিথিত বৈশাখী পালন কৰা হয়। বৈশাখী সাধাৰণতে ইংৰাজী কেলেণ্ডাৰৰ ১৩/১৪ এপিল তাৰিখে উদযাপিত হয়। ১৬৯৯ চনত শিখ সকলৰ দশম গৰাকী গুৰু গোবিন্দ সিঙে এইদিনা খালসা পন্থা গঠন কৰিছিল। হিন্দু বিক্ৰম সংবৎ দিনপঞ্জী অনুসৰি বৈশাখী বৈশাখ সংক্ৰান্তি হিচাপে পালন কৰে। পাৰম্পৰিক ভাবে বৈশাখী বৈশাখ মাহৰ প্ৰথম দিন বাবে বহুতো ভাৰতীয়য়ে এইদিনা সৌৰ নৱবৰ্ষ পালন কৰে। এই সময়ত ভাৰতৰ ভিন ভিন অঞ্চলত বিভিন্ন বসন্ত উৎসৱৰ আয়োজন কৰা হয়।

বৈশাখী ভাৰতীয় উপমহাদেশৰ ঘাইকৈ পঞ্জাব অঞ্চলত সংঘটিত ভাৰত তথা শিখ ধৰ্মৰ ঐতিহাসিক ঘটনাৰ দিন। মোগল সম্ৰাট ঔৰংজেৱৰ আদেশত ইছলামলৈ ধৰ্মান্তৰ হবলৈ অস্বীকাৰ কৰাৰ বাবে গুৰু টেগ বাহাদুৰৰ হত্যা কৰা হৈছিল। ইয়াৰ ফলত শিখ সকলৰ দশম গুৰুৰ অভিষেক আৰু একদিনয়ে গুৰু গোবিন্দ সিঙে খালসা পন্থা গঠন কৰিছিল। এই ঘটনা বৈশাখীৰ দিনা সংঘটিত হৈছিল। শিখ সম্ৰাজ্যৰ সম্ৰাট ৰজা ৰঞ্জিত সিঙে ১৮০১ চনৰ ১২ এপ্ৰিল তাৰিখে বৈশাখীৰ দিনা পঞ্জাব ৰাজ্য একত্ৰিত কৰি ৰাজপাট আৰোহণ কৰিছিল। শিখ ধৰ্মৰ প্ৰৱৰ্তক তথা প্ৰথম শিখ গুৰু গুৰু নানকদেৱ জীৰ শিষ্য চাহিব সিং বেদীয়ে তেওঁৰ ৰাজ অভিষেক কৰিছিল। ১৯১৯ চনৰ ১৩ এপ্ৰিল তাৰিখে বৈশাখীৰ দিনা অবিভক্ত ভাৰতৰ পঞ্জাব প্ৰদেশৰ অমৃতসৰ চহৰত ইংৰাজ সেনানায়ক ব্ৰিগেডিয়াৰ ৰেগিনাল্ড ডায়াৰৰ নিৰ্দেশত জালিয়ানৱালাবাগৰ হত্যাকাণ্ড সংঘটিত হৈছিল।

বৈশাখীত, গুৰুদ্বাৰাসমূহ সজোৱা হয় আৰু কীৰ্তন অনুষ্ঠিত কৰা হয়। শিখসকলে স্থানীয় গুৰুদ্বাৰালৈ যায়, মেলা আৰু 'নগৰ কীৰ্তন'ৰ লগতে নৃত্য-গীত আৰু ভোজৰ আয়োজন কৰা হয়। ভাৰতৰ অন্যান্য প্ৰান্তৰ হিন্দু সকলে এইদিনা সৌৰ নৱবৰ্ষ পালন কৰে। ইয়াৰ লগতে বিভিন্ন কৃষিভিত্তিক উৎসৱো অনুষ্ঠিত হয়। এইদিনা গংগা, ঝিলাম আৰু কাবেৰী আদি পবিত্ৰ নদীত স্নান কৰা, মন্দিৰ দৰ্শন কৰা, সম্পৰ্কীয় তথা বন্ধুবৰ্গৰ সৈতে মিলন আৰু অন্যান্য উৎসৱত অংশগ্ৰহণ কৰা হয়। ভাৰতৰ অন্যান্য প্ৰান্তত বৈশাখীৰ সময়ত সমপৰ্যায়ৰ বিভিন্ন আঞ্চলিক নামৰে উৎসৱ পালন কৰা হয়।

## তথ্য উৎস

শ্ৰেণী:ভাৰতৰ উৎসৱসমূহ
শ্ৰেণী:হিন্দুধৰ্মৰ উৎসৱসমূহ
শ্ৰেণী:শিখ ধৰ্ম
আগমনী-বিজয়া

**আগমনী** () আৰু **বিজয়া** () হৈছে বঙালী লোক সংগীতৰ দুটা বিশেষ শ্ৰেণী। ইয়াক সাধাৰণতে দেৱী পাৰ্বতী স্বামী গৃহৰ পৰা পিতৃ গৃহলৈ অহাৰ আনন্দত দুৰ্গাপূজাৰ সময়ত গোৱা হয়। এই *আগমনী* গানে বঙ্গৰ গ্ৰাম্যাঞ্চললৈ জীয়ৰী হিচাপে দেৱী পাৰ্বতী উভতি অহাক বুজায় আৰু *বিজয়া* গানে তিনিদিনৰ পিছত দেৱী পাৰ্বতী পুনৰ স্বামী গৃহলৈ ঘূৰি যোৱাৰ দুখ বেদনাক বুজায়।

## আধাৰ
এই লোক সংগীতৰ মূল আধাৰ হৈছে শিৱ-পাৰ্বতীৰ ধৰ্মীয় কাহিনী। পাৰ্বতী হৈছে ৰজা হিমালয়ৰ কন্যা। তপস্যাৰ বলত তেওঁ শিৱক স্বামী হিচাপে লাভ কৰে। ভাৰতীয় হিন্দু শাস্ত্ৰত শিৱক বয়স বিহীন বুলি বৰ্ণনা কৰা হৈছে। যি পাৰিবাৰিক জীৱনৰ বন্ধনৰ প্ৰতি একেবাৰেই উদাসীন। শৰৎ কালৰ এটা ৰাতিত পাৰ্বতীৰ মাতৃ দেৱী মেনকাই তেওঁৰ কন্যা পাৰ্বতীক সপোনত দেখে। এই কথাত ব্যাকুল হৈ তেওঁ পাৰ্বতীক অন্য নহ'লেও উৎসৱ বুলিয়েই ঘৰলৈ মাতিবলৈ হিমালয়ৰ ওচৰত অনুৰোধ কৰে। পিতৃৰ এই আহ্বানত দেৱী পাৰ্বতী তিনিদিনৰ বাবে পিতৃ গৃহলৈ আহিবলৈ সন্মত হয়।

## লগতে চাওক
*দুৰ্গা পূজা
*পাৰ্বতী

## তথ্যসূত্ৰ

শ্ৰেণী:সংগীত
হোলিকা দহন

**হোলিকা দহন** () অসুৰ হোলিকাক জ্বলাই উদযাপন কৰা হয়। হিন্দু ধৰ্মৰ বহুতো পৰম্পৰাই প্ৰহ্লাদক ৰক্ষা হেতু বিষ্ণুৱে হোলিকাক বধ কৰাৰ বাবে ইয়াক উদযাপন কৰা হয়। 

## তাৎপৰ্য

হোলীৰ আগৰ ৰাতি উত্তৰ ভাৰত, নেপাল আৰু দক্ষিণ ভাৰতৰ কিছু স্থানত ঐতিহ্যগতভাৱে জুই জ্বলোৱা হয়। যৌৱকসকলে সেইদিনা বিভিন্ন ধৰণৰ সামগ্ৰী চুৰি কৰে আৰু হোলিকাৰ দহনত সেইবোৰ জ্বলাই দিয়ে। 

এইটো উল্লেখ কৰাৰ প্ৰয়োজন যে, ভাৰতৰ বহুতো স্থানত এই দিনটোক হোলীৰ পৰিৱৰ্তে হোলিকা দহন বোলা হয়। প্ৰহ্লাদৰ কাহিনীৰ সৈতে সম্পৰ্কিত আৰু কিছু কামও কৰা হয়, কিন্তু হোলিকাৰ জুইত জ্বলাই দিয়া কাৰ্যটোই ইয়াৰ মুখ্য কাৰ্য। ইয়াৰ দ্বাৰা ৰজা হিৰণ্যকশিপুৰ আসুৰিক শক্তিতকৈ ভক্তিৰ শক্তি যে বেছি - এইটো প্ৰকাশ কৰা হয়, প্ৰহ্লাদ বহুতো অত্যাচাৰৰ পিছতো তেওঁ বিশ্বাস হেৰোৱা নাছিল। 

## লগতে চাওক
* হিৰণ্যাক্ষ
* হোলিকা

## তথ্যসূত্ৰ

শ্ৰেণী:ভাৰতৰ উৎসৱসমূহ
শ্ৰেণী:হিন্দুধৰ্মৰ উৎসৱসমূহ
ধনু যাত্ৰা

**ধনু যাত্ৰা** (; ) উৰিষ্যাৰ বৰগড়ত অনুষ্ঠিত হোৱা মুক্তাঙ্গনত পৰিবেশিত নাট্যানুষ্ঠান। বৰগড়ৰ ৮ কিলোমিটাৰ ব্যাসাৰ্দ্ধৰ পৌৰ অঞ্চলত বিয়পি থকা ই পৃথিৱীৰ সৰ্ববৃহৎ মুক্তাঙ্গন থিয়েটাৰ আৰু ই গিনিছ ৱৰ্ল্ড ৰেকৰ্ডছত অন্তৰ্ভুক্ত হৈছে। ই শ্ৰীকৃষ্ণ (স্থানীয়ভাবে ক্ৰুষ্ণা বুলি জনাজাত) আৰু তেওঁৰ মোমায়েক কংসৰ পৌৰাণিক কাহিনী আধাৰিত। বৰগড়ত উদ্ভৱ হোৱা এই যাত্ৰা বা নাট বৰ্তমান পশ্চিম উৰিষ্যাৰ বিভিন্ন ঠাইত পৰিবেশিত হয় যদিও বৰগড়ৰখনেই মুখ্য যাত্ৰা। ইয়াত কৃষ্ণ আৰু বলোৰামে তেওঁলোকৰ মোমায়েক কংসই মথুৰাত অনুষ্ঠিত কৰা ধনু যাত্ৰা চাবলৈ যোৱাৰ কাহিনী বৰ্ণিত হৈছে। ধনু যাত্ৰাৰ কাহিনী কংসৰ ভনীয়েক দৈৱকী আৰু বসুদেৱৰ বিবাহ তথা ৰজা উগ্ৰসেনক ৰাজকুমাৰ কংসই সিংহাসনৰ পৰা নমাই নিজে ৰাজপাট দখল কৰাৰ ঘটনাৰে আৰম্ভ হৈ কংসৰ মৃত্যু আৰু ৰজা উগ্ৰসেন পুনৰ ৰাজপাটত বহাত শেষ হৈছে। ইয়াত কোনো লিখিত নাট্যৰূপ ব্যৱহাৰ কৰা নহয়। উৎসৱ চলি থকা অৱস্থাত কংসই ৰাইজক কোনো ভুলৰ বাবে শাস্তি স্বৰূপে জৰিমনা বিহিব পাৰে। এবাৰ উৰিষ্যাৰ পূৰ্বৰ মুখ্যমন্ত্ৰী বিজু পাটনায়ক আৰু তেওঁৰ মন্ত্ৰীসভাকো জৰিমনা বিহা হৈছিল। ভাৰত চৰকাৰৰ সাংস্কৃতিক মন্ত্ৰালয়ে ২০১৪ৰ নবেম্বৰত ধনু যাত্ৰাক ৰাষ্ট্ৰীয় উৎসৱৰ মৰ্যাদা দিছে।

## ইতিহাস

কিছুমান বয়োজ্যেষ্ঠ লোকে কয় যে ভাৰতে নতুনকৈ লাভ কৰা স্বাধীনতাৰ আনন্দত শ্ৰমিক শ্ৰেণীৰ মানুহে এই উৎসৱৰ আৰম্ভণি কৰিছিল। কংসৰ মৃত্যু উপনিবেশিক শাসনৰ অন্ত পৰাৰ প্ৰতীকী ৰূপ আছিল।

## মঞ্চ
বৰগড়ৰ মূল পৌৰ অঞ্চলটো মথুৰা নগৰীলৈ ৰূপান্তৰিত হয়। জীৰা নৈখন হয় গৈ যমুনা। বৰ্তমান বৰগড় নগৰৰ এটা ৱাৰ্ড অম্বাপলি গাঁও গোপপুৰৰ, অম্বাপলিৰ গাঁৱৰ মাজৰ এটা পুখুৰী কালিন্দী হ্ৰদৰ আৰু গোবিন্দপল্লীক আশ্ৰমৰ, নিশামণি স্কুলৰ চোতালক ৰংমহলৰ দৃশ্যপট হিচাপে ব্যৱহাৰ কৰা হৈ আহিছে।

## তথ্য উৎস

শ্ৰেণী:নাটক
শ্ৰেণী:ভাৰতৰ উৎসৱসমূহ
শ্ৰেণী:হিন্দুধৰ্মৰ উৎসৱসমূহ
জীৱন চিলা নৈ উৎসৱ

**জীৱন চিলা নৈ উৎসৱ** বা **জীৱন চিলা উৎসৱ** () হৈছে অসমৰ গুৱাহাটীত অনুষ্ঠিত এক বাৰ্ষিক উৎসৱ। চমুকৈ **চিলা নৈ** নামেৰেও পৰিচিত এই উৎসৱ ব্ৰহ্মপুত্ৰৰ পাৰত পাঁ‌চদিনীয়া কাৰ্যসূচীৰে অনুষ্ঠিত কৰা হয়। সুৰেশ ৰঞ্জন গডুকাৰ ব্যক্তিগত প্ৰচেষ্টাত ২০১২ চনত চিলা নৈৰ আৰম্ভণি কৰা হয়।

## ইতিহাস
## আনুষ্ঠানিকতা
## তথ্য সংগ্ৰহ


শ্ৰেণী:অসমৰ উৎসৱসমূহ
ঋষি পঞ্চমী

**ঋষি পঞ্চমী** হৈছে চান্দ্ৰ কেলেণ্ডাৰৰ পঞ্চম মাহ ভাদ্ৰপদৰ পঞ্চমটো দিনত এই উৎসৱ পালন কৰা হয়। ই গণেশ চতুৰ্থীৰ পিছৰটো দিন। এই উৎসৱৰ জৰিয়তে পৰম্পৰাগত ভাৱে সপ্ত ঋষি ক্ৰমে কাশ্যপ, অত্ৰী, ভৰদ্বাজ, বিশ্বামিত্ৰ, গৌতম মহৰ্ষি, জমদগ্নি আৰু ঋষি বশিষ্ঠ। কেৰালাৰ কোনো অংশত এইদিনটো বিশ্বকৰ্মা পূজা হিচাপে পালন কৰা হয়।

এই ব্ৰতৰ দিনা ভক্ত সকলে এই মহান ঋষি সকলে সমাজ কল্যাণৰ প্ৰতি কৰা নিজৰ জীৱন উৎসৰ্গাৰ বাবে তেওঁলোকৰ প্ৰতি ভক্তি আৰু কৃতজ্ঞতা প্ৰকাশ কৰে। মহিলা সকলে উক্ত দিনটো উপবাসে কটায়।

কোনো কোনো অঞ্চলত ঋষি পঞ্চমীৰ দিনটো ব্ৰাহ্মণ, অগৰৱালা, মহেশ্বৰী সমূদায়ৰ লোক সকলে ৰাখী বন্ধনৰ দিন হিচাপেও পালন কৰা দেখা যায়। উক্ত দিনা বায়েক ভনীয়েকে ককায়েক ভায়েকৰ হাতত ৰাখী বা মাংগলীক সূতা বান্ধি ইজনে আনজনৰ মংগল কামনা কৰে আৰু বিপদত সুৰক্ষা প্ৰদানৰ কথা দিয়ে।

## ৰীতি
ঋষি পঞ্চমীৰ দিনা পবিত্ৰ নদী, পুখুৰী আদিত ৰীতিগত ভাৱে গা ধোৱা হয়। এই দিনটোত গণেশ, নৱগ্ৰহ, সপ্তৰ্ষি, আৰু অৰুন্ধতীৰ পূজা কৰা হয়। মহিলা সকলে দিনটো উপবাসে থাকি ভগৱান প্ৰসাদ অৰ্পণ কৰে আৰু নিজৰ স্বামীৰ ভৰি ধুৱাই দিয়ে।

## তথ্যসূত্ৰ

শ্ৰেণী:হিন্দুধৰ্মৰ উৎসৱসমূহ
শ্ৰেণী:ভাৰতৰ উৎসৱসমূহ
ওনাম

**ওনাম** (; ) দক্ষিণ ভাৰতৰ কেৰালাৰ মালয়ালী সকলে পালন কৰা বাৰ্ষিক উৎসৱ। ওনাম এক কৃষিভিত্তিক উৎসৱ। কেৰালাত প্ৰচলিত মালয়ালী দিনপঞ্জী পঞ্চাংগম অনুসৰি চিঙাম মাহৰ ২২তম নক্ষত্ৰ থিৰুভোনাম পৰা দিনা ওনাম পালন কৰা হয়। গ্ৰেগৰিয়ান বৰ্ষপঞ্জী অনুসৰি ওনাম আগষ্ট-ছেপ্টেম্বৰ তাৰিখে অনুষ্ঠিত হয়। এই উৎসৱ ৰজা মহাবালিৰ স্মৰণ কৰিবলৈ পালন কৰা হয়। জনশ্ৰুতি মতে তেওঁৰ আত্মাই ওনামৰ সময়ত কেৰালা ভ্ৰমণ কৰিবলৈ আহে।

ওনাম কেৰালাৰ আৰু কেৰালাৰ বাহিৰৰ বসবাস কৰা মালয়ালী লোকসকলৰ বাবে মুখ্য বাৰ্ষিক অনুষ্ঠান। ই একপ্ৰকাৰৰ শস্য চপোৱাৰ উৎসৱ। ই কেৰালাৰ বিষু আৰু থিৰুভাথিৰাৰ সৈতে তিনিটা মুখ্য উৎসৱৰ অন্যতম। ওনাম উদযাপনৰ লগত ভাল্লাম কালি (নৌকা প্ৰতিযোগিতা), পুলি কালি (বাঘ নৃত্য), পুকালাম নামৰ ফুলৰ আল্পনা, ওনাথাপ্পান (পূজা), ওনাম কালি, ৰছী টনা, থাম্বি থুলাল (মহিলাসকলৰ নৃত্য), কুমতি কালি (মুখা নৃত্য), ওনাথাল্লু (সমৰ কলা), ওনাভিল্লু (সংগীত), কাজচাক্কুলা, ওনাথাপ্পান (সাজপাৰ) আৰু এথাছামায়াম (লোকনৃত্য আৰু গীত) আদি জড়িত আছে। ওনাম মালয়ালী সকলৰ নৱবৰ্ষৰ দিন।

'উথৰডম' অৰ্থাৎ ওনামৰ এদিন আগৰ পৰা মুঠ চাৰি দিন কেৰালাত ৰাজহুৱা ছুটিৰ দিন। ৰাজধানী থিৰুঅনন্তপুৰমৰ প্ৰায় ৩০টা স্থানত বৃহৎ পৰিসৰৰ ওনাম অনুষ্ঠিত কৰা হয়। বিশ্বত সিঁচৰত হৈ থকা মালয়ালী সকলে নিজ নিজ দেশত উলহ-মালহেৰে ওনাম উদযাপন কৰে। যদিও ইয়াৰ উৎস হিন্দু ধৰ্মৰ পৰা লাগিছে ওনাম কেৰালাৰ সকলো সম্প্ৰদায়ৰ এক সাংস্কৃতিক মহোৎসৱ হিচাপে পালন কৰা হয়।

## তথ্য উৎস

## বাহ্যিক সংযোগ
* 

শ্ৰেণী:হিন্দুধৰ্মৰ উৎসৱসমূহ
শ্ৰেণী:ভাৰতৰ উৎসৱসমূহ
অপেশ্বৰী সবাহ

**অপেশ্বৰী সবাহ** বা **অপেচৰা সবাহ**  হৈছে অসমীয়া সমাজত লোকবিশ্বাস অনুসৰি পতা এক অনুষ্ঠান। অসমীয়া লোকসকলৰ মাজত ল'ৰা-ছোৱালী শুকাই-খীণাই গ'লে বা কোনো বেমাৰ আজাৰ হ'লে বা বয়স অনুসাৰে মাত নুফুটিলে বা ছোৱালী সন্তান পুষ্পিতা হোৱাৰ সময় উকলি গ'লে সৰগৰ অপেশ্বৰীৰ কুদৃষ্টি পৰা বুলি জনবিশ্বাস প্ৰচলিত। এনেধৰণৰ পৰম্পৰাৰ ওপৰত নিৰ্ভৰ কৰি উজনি আৰু নামনি অসমৰ বিভিন্ন অঞ্চলত স্থানীয় লোক সকলে ইয়াৰ পৰিত্ৰাণ বিচাৰি মহিলা সকলৰ দ্বাৰা 'অপেশ্বৰীৰ নাম' গোৱাই অপেশ্বৰী সবাহ অনুষ্ঠিত কৰে। সচৰাচৰ যিবোৰ মানুহৰ ঘৰত এনে ধৰণৰ লক্ষণ দেখা দিয়ে সেই ঘৰৰ গৃহস্থই এনে নামৰ দ্বাৰা দেৱীক ভক্তি পূৰ্বক প্ৰাৰ্থনা কৰাৰ লগতে বেমাৰৰ আৰোগ্য কামনা কৰে। এই সবাহ দুপৰীয়া সময়ত মুকলি আকাশৰ তলত বা চোতালৰ এডোখৰ ঠাই শুদ্ধ কৰি ভালদৰে মচি লৈ শৰাই, চাকি, ধূপ, ফল, গাখীৰ, চাউলৰ গুড়ি, পকা কল, চেনি আদিৰে সজাই পৰাই তিৰোতা মানুহবোৰে একলগ হৈ নাম গাই অনুষ্ঠিত কৰা হয়।

## পালনৰ কাৰণ
অসমৰ লোকজীৱনৰ অপেস্বৰাই কল্যাণকামিনী আৰু অকল্যাণকামিনী উভয় দেৱীৰ ভূমিকা গ্ৰহণ কৰিছে। অকল্যাণকামিনী দেৱীৰূপে অপেস্বৰীসকলৰ কু-দৃষ্টিত কোনো বেমাৰ-আজাৰ নোহোৱাকৈ ল'ৰা-ছোৱালী শুকাই খীণাই গ'লে, অথবা পয়া লাগিলে, নাইবা ল'ৰা-ছোৱালীয়ে হাত-ভৰি জোকাৰি চকু পকাই কন্দা-কটা কৰিলে, একাংগী আদি নৰিয়া হ'লে, পিঠা গলীয়া ব্যাধি হ'লে, ছোৱালী শান্তি নোহোৱাকৈ বেছিদিন থাকিলে নাইবা গাত বিষ হ'লে অপেস্বৰীসকলক পূজা-উপাসনা কৰিলে এই ৰোগ-ব্যাধিবোৰ নিৰাময় হয় বুলি বিশ্বাস কৰা হয়। আনহাতে অপেস্বৰীৰ কৃপাত নিঃসন্তান নাৰীয়ে সন্তান লাভ কৰে, অবিবাহিতা গাভৰুৱে স্বামী লাভ কৰে আৰু ধন-জন, পুত্ৰ কন্যা লাভ কৰে বুলি লোকবিশ্বাস প্ৰচলিত আছে।
## ৰীতি-নীতি
অপেস্বৰী সবাহ দেওবাৰ বা ৰবিবাৰে ভৰ দুপৰীয়া অনুষ্ঠিত হয়। দেওবাৰ বা ৰবিবাৰটো সূৰ্য্যৰ লগত জড়িত। আনহাতে লোকবিশ্বাস অনুসৰি অপেস্বৰা সূৰ্য্যৰ কন্যা। গতিকে এই সময়ত অনুষ্ঠিত অপেস্বৰী সবাহতো যেন সূৰ্য্যৰ লগত অপেস্বৰাসকলৰ গভীৰ সম্পৰ্ক ৰক্ষিত হৈছে।

উজনি অসমত বুঢ়ী বিধবাই পিঠাগুৰি,এৱা গাখীৰ,কল আদি উপকৰণেৰে ভৰদুপৰীয়া অপেস্বৰী সবাহ পাতে। ঘৰৰ মাজ চোতালত চাৰিটা খুটি পুতি সৰু ৰভা এখন দিয়ে, অথবা ওখ খুটি এটা পুতি ইয়াৰ ওপৰত জাপি এটা দি ৰভাৰ কাম চলোৱা হয়। ৰভা বা জাপিৰ তলত বেদী এটা সাজি তাত চাকি-ধূপ-ধূনা আদি জ্বলাই দিয়াৰ পিছত নৈবেদ্য আগবঢ়াই দি মহিলাসকলে নাম ধৰে।

নামনি অসমৰ বিশেষকৈ কামৰূপৰ অঞ্চলবিশেষে মাজ চোতালত মণ্ডপ আৰু বেদী নিৰ্মাণ কৰি তাত তিনিটা বিস্তৃত বৃত্ত অংকন কৰে। এই বৃত্ত কেইটাত পিঠা গুৰিৰে মণ্ডল দি সোঁমাজত অপেস্বৰা সবাহ আৰু নাম সম্পাদন কৰা দেখা যায়। অপেস্বৰীৰ ৰূপত তিনিজনী বা পাঁচজনী(বিযুৰীয়াকৈ) অকুমাৰী ছোৱালীক সু-সজ্জিতা কৰি পূজা স্থলত বিশেষ আদৰ-সাদৰ আৰু সন্মানেৰে আসনত বহুৱাই থয়। অপেস্বৰীসকলৰ উপৰিও সূৰ্য্য আৰু পঞ্চদেৱতাৰ পূজা ব্ৰাহ্মণ-পুৰোহিতে আৰম্ভণীতে সম্পন্ন কৰে সেইদিনা আবেলিহে মহিলাসকলে নামধৰে।

অপেস্বৰী সবাহৰ নামগাওতে চাপৰি মৰা নহয়। নামৰ সময়ত গৃহস্থৰ পৰিয়ালবৰ্গই বিশষকৈ মহিলাসকলে হাতযোৰ কৰি পূজা থলীৰ ওচৰতে বহী থাকে। পূজা বা নামৰ আৰম্ভণিত নামতীয়ে আশীৰ্বাদ দিয়ে। আশীৰ্বাদৰ অন্তত দিহা আৰু পদযুক্ত গীত-পদ আবৃত্তি কৰা হয়।
## অপেস্বৰী সবাহৰ নাম

অপেস্বৰী সবাহ যে দেওবাৰে দুপৰীয়া অনুষ্ঠিত হয় তাৰ আভাস দি মহিলাসকলে গায়-

অপেস্বৰী সবাহৰ আচাৰ- অনুষ্ঠান,বিধি-ব্যৱস্থা আদি তলত দিয়া গীতটোৱেই দাঙি ধৰে--

 

কামৰূপত তলৰ গীতটিৰে অপেস্বৰা সবাহৰ সামৰণী মৰা হয়। এই গীতটোক "বিদায় গীত" ৰ আখ্যাত দিব পাৰি; যিহেতু গীতটোৰ জৰিয়তে দেৱীসকলক বিদায় দিয়া হৈছে। 

অপেস্বৰী সবাহৰ পৰম্পৰা অসমৰ বাহিৰেও পশ্চিমবংগ, ওড়িশা আদিটো প্ৰচলিত।

## তথ্য উৎস

শ্ৰেণী:অসমৰ উৎসৱসমূহ
ব্ৰত

**ব্ৰত** হৈছে এক সংস্কৃত শব্দ যাৰ অৰ্থ হৈছে "সংকল্প, সমাধান, ভক্তি", আৰু জৈন আৰু হিন্দু ধৰ্মৰ দৰে ভাৰতীয় ধৰ্মত পালন কৰা উপবাস আৰু তীৰ্থপালনক নিৰ্দেশ কৰে। সাধাৰণতে প্ৰিয়জনৰ স্বাস্থ্য আৰু সুখ অৰ্থে কৰা প্ৰাৰ্থনাৰ সৈতে ইয়াক পালন কৰা হয়।

ব্ৰত হৈছে এক ধাৰ্মিক সংকল্পমূলক ৰীতি, এই সংকল্প প্ৰায়ে খাদ্যৰ পৰা বিৰত থাকি, বিশেষকৈ মহিলাৰ দ্বাৰা পালন কৰা হয়। ইয়াক বিস্তৃত প্ৰাৰ্থনা, অন্যান্য ৰীতি-নীতি যেনে দান বা মন্দিৰলৈ যোৱা, কেতিয়াবা উৎসৱৰ সময়ত বা সংস্কাৰ (পথৰ ৰীতি) অনুষ্ঠানৰ সৈতে পালন কৰা হয়। ইয়াৰ বৰ্ণনা বেদৰ দৰে পুৰণি হিন্দু পুথিত পোৱা যায়, কিন্তু এক তৰল প্ৰেক্ষাপটত যি পৱিত্ৰ পৰ্যবেক্ষণৰ অৰ্থত নহয়।

পুৰাণৰমতে ব্ৰত কেইবা প্ৰকাৰৰ হব পাৰে, যেনে-
*'কায়িক-ব্ৰত' বা শৰীৰ সম্পৰ্কীয় 'ব্ৰত'। উপবাসৰ দৰে শাৰীৰিক তপস্যাৰ দ্বাৰা ইয়াক পালন কৰা হয়।
*'বাসিক-ব্ৰত', বা ভাষণৰ সৈতে সম্পৰ্কিত 'ব্ৰত'। ইয়াত সত্য কথা কোৱা আৰু শাস্ত্ৰ সমূহ পঢ়াক যথেষ্ট গুৰুত্ব দিয়া হয়।
*'মনসা-ব্ৰত' বা মনৰ সৈতে সম্পৰ্কিত 'ব্ৰত'। ইয়াত গুৰুত্ব হৈছে মনক নিয়ন্ত্ৰণ কৰা, ইয়াত উদ্ভৱ হোৱা আবেগ আৰু সংস্কাৰ আদি নিয়ন্ত্ৰণ কৰা।
## তথ্য সংগ্ৰহ

শ্ৰেণী:হিন্দু ধৰ্ম
দেহাল পূজা

**দেহাল পূজা** বা **দেওশাল পূজা** কাৰ্বিসকলে পালন কৰা এটি লোক উৎসৱ। গাঁৱৰ উন্নতিৰ বাবে গাঁওবাসীয়ে এই পূজা আয়োজন কৰি দেৱ-দেৱীসকলক প্ৰাৰ্থনা কৰে।

## উদযাপন
দেওধনী নৃত্য এই পূজাৰ প্ৰধান অংশ। দেওধনীৰ নিৰ্দ্দেশমতে পূজাৰ কাম-কাজ হয়। সাধাৰণতে ফাগুন মাহৰ দেও আৰু সোমবাৰে এই পূজা হয়। পূজাৰ এক সপ্তাহ আগৰপৰা ৰাইজে গোট-পিত খাই *আৰনাম আমোল* অৰ্থাৎ ভগৱানৰ মেল পাতে আৰু এজন তালুকদাৰ নিৰ্বাচন কৰে। গাঁৱৰ ঘৰে-ঘৰে পূজাৰ বাবে ভাত আৰু মদৰ চাউল প্ৰস্তুত কৰে আৰু পূজাৰ উদ্যোক্তাই এয়া পূজাৰ বাবে প্ৰতি ঘৰৰপাৰা সংগ্ৰহ কৰে। পূজাৰ বাবে গাঁৱৰ ঘৰসমূহ মচি-কাচি পৰিষ্কাৰ কৰি শুদ্ধি কৰা হয়। এইদৰে ছদিন যোৱাৰ পাছত সোমবাৰে *জগান*ক আমন্ত্ৰণ জনোৱা হয়। জগানক মতাৰ দিনাৰেপৰা দেওধনী, তালুকদাৰ, হজা আদি লঘোণে থাকি পূজাৰ থাপনা পাতে। মঙলবাৰৰ দিনা মূল পূজা ভাগ হয়। সকলোৱে পৱিত্ৰ দেহ-মনেৰে পূজাত অংশ লয় আৰু বুধবাৰে বলিৰ শেষত সকলোৱে সমূহীয়াকৈ ভোজ-ভাত খায়।

## তথ্যসূত্ৰ

শ্ৰেণী:হিন্দুধৰ্মৰ উৎসৱসমূহ
শ্ৰেণী:অসমৰ উৎসৱসমূহ
শ্ৰেণী:কাৰ্বি জনগোষ্ঠী
নীৰ্জল একাদশী

**নীৰ্জল একাদশী** হৈছে এক হিন্দু ধৰ্মীয় উৎসৱ। চান্দ্ৰ কেলেণ্ডাৰ অনুসৰি জ্যেষ্ঠ(মে/জুন) মাহৰ একাদশীত এই উৎসৱ পালন কৰা হয়। এই একাদশীৰ নাম পানীৰ অন্য নাম নীৰ আৰু জলৰ পৰা অহা(নীৰ-জল)। এই একাদশীত পানী বিহীন ভাবে ব্ৰত পালন কৰা হয়। ২৪টা একাদশীৰ ভিতৰত এই একাদশীৰ বিশেষত্ব অধিক। ই এক ধৰ্মীয় উৎসৱ। এই একাদশী পালন কৰিলে অধিক ফল লাভ হয় বুলি জনবিশ্বাস প্ৰচলিত আছে।

## জনশ্ৰুতি
এই একাদশীক পাণ্ডৱ একাদশী, ভীম একাদশী, ভীমসেনী একাদশী আদি নামেৰেও জনা যায়। এই একাদশীৰ নাম মহাভাৰত মহাকাব্যৰ চৰিত্ৰ পঞ্চ পাণ্ডৱৰ দ্বিতীয়জন আৰু আটাইতকৈ শক্তিশালী পাণ্ডৱ ভীমৰ নামেৰে নামকৰণ কৰা হৈছে। ব্ৰহ্ম বৈবৰ্ত্ত পুৰাণত এই ব্ৰতৰ আঁৰত থকা কাহিনীটোত বৰ্ণনা কৰা অনুসৰি ভীম আছিল খাদ্যপ্ৰিয়, সঘনে ভোক লগত তেওঁৰ বাবে ২৪টা একাদশীৰ ব্ৰত ৰখাটো সম্ভৱ নাছিল। সেয়ে তেওঁ ঋষি ব্যাস আৰু তেওঁৰ পিতামহক ইয়াৰ উপায় বিচাৰিলে। ঋষি ব্যাসে ভীমক বছৰত এবাৰলৈ সম্পূৰ্ণ উপবাসে থাকি নীৰ্জল একাদশী ব্ৰত পালনৰ বাবে উপদেশ দিয়ে আৰু ইয়াৰ দ্বাৰাই তেওঁ সম্পূৰ্ণ ২৪টা একাদশী ব্ৰতৰ ফল লাভ কৰিব বুলি কয়।

## লাভালাভ
মাৰ্কেণ্ডেয় পুৰাণ আৰু বিষ্ণু পুৰাণ মতে একাদশী দিনটো বিষ্ণুৰ এটা ৰূপ। এই ব্ৰত পালনে সকলো পাপ ধুৱাই নিয়ে বুলি বিশ্বাস কৰা হয়। যিজনে এই ব্ৰত পালন কৰিব পাৰিব তেওঁ বিষ্ণুৰ আৰ্শীবাদ লাভ কৰে, সেই অনুসৰি ব্ৰত ৰাখোতাই সুখ-সম্পদৰ লগতে সকলো ধৰণৰ পাপৰ পৰা মুক্তি লাভ কৰে। এই ব্ৰত অধিক কঠোৰ। সম্পূৰ্ণ ২৪টা একাদশীৰ ভিতৰত এই একাদশীৰ দিনা বৈষ্ণৱ সকলে এই ব্ৰত নিষ্ঠাৰে পালন কৰে।

পালন কৰ্তাৰ ইয়াৰদ্বাৰা মোক্ষ প্ৰাপ্তি হয়। সাধাৰণতে মৃত্যু দূত যম দেৱতাই আত্মাটো লৈ যোৱাৰ পিছত আত্মাৰ স্থান নিৰ্ণয় কৰে। সেই অনুসৰি স্বৰ্গ বা নৰকত স্থান দিয়া হয়। যি ব্যক্তিয়ে এই ব্ৰত সঁচা অৰ্থত সম্পন্ন কৰে তেওঁৰ সকলো পাপ খণ্ডন হৈ মৃত্যুৰ পিছত তেওঁ বৈকুণ্ঠ গমন কৰে বুলি বিশ্বাস কৰা হয়।

## তথ্যসূত্ৰ

শ্ৰেণী:হিন্দুধৰ্মৰ উৎসৱসমূহ
শ্ৰেণী:ভাৰতৰ উৎসৱসমূহ
ঝুলন যাত্ৰা

**ঝুলন যাত্ৰা** বা **ঝুলন পূৰ্ণিমা** ভাৰতৰ বৈষ্ণৱ সম্প্ৰদায় সকলে শ্ৰাৱনী পূৰ্ণিমা তিথিত পালন কৰা উৎসৱ। হোলী আৰু জন্মাষ্টমীৰ পিছতেই কৃষ্ণপন্থী বৈষ্ণৱ সকলৰ ই অন্যতম গুৰুত্বপূৰ্ণ উৎসৱ। হিন্দু দিনপঞ্জী মতে ঝুলন যাত্ৰা শ্ৰাৱণ মাহৰ শুক্লা দশমী তিথিত আৰম্ভ হৈ শ্ৰাৱনী পূৰ্ণিমাত শেষ হয়। এই পাঁচদিন ভিন ভিন অঞ্চলত মেলা আদি অনুষ্ঠিত হয়। ঝুলন পূজাত ৰাধা কৃষ্ণৰ প্ৰতিমাক ঝুলনাত ঝুলোৱা হয়। ইয়াৰ লগতে নৃত্য-গীত ভোজৰ আয়োজন কৰা হয়। ৰাধা-কৃষ্ণৰ প্ৰেমক মূল বিষয় হিচাপে লৈ এই উৎসৱ উদযাপিত হয়। শ্ৰাৱনী পূৰ্ণিমাত অনুষ্ঠিত হোৱা ঝুলন যাত্ৰা সাধাৰণতে ইংৰাজী কেলেণ্ডাৰৰ জুলাই/আগষ্ট মাহত পৰে। ঝুলন পূৰ্ণিমাক ৰাখী পূৰ্ণিমা বুলিও কোৱা হয়। এইদিনা ভাৰতত ৰাখী বন্ধন পালন কৰা হয়।

## তথ্য উৎস

শ্ৰেণী:হিন্দুধৰ্মৰ উৎসৱসমূহ
শ্ৰেণী:ভাৰতৰ উৎসৱসমূহ
শংকৰ জন্মোৎসৱ

**শংকৰ জন্মোৎসৱ** হ'ল বৈষ্ণৱ গুৰু মহাপুৰুষ শ্ৰীমন্ত শংকৰদেৱৰ জন্ম দিৱস। অসমৰ বৈষ্ণৱ ধৰ্মাৱলম্বী লোকসকলে অতি উলহ-মালহেৰে ইয়াক উৎসৱ ৰূপে পালন কৰে। সাধাৰণতে আহিন মাহৰ বিজয়া দশমীৰ দিনা শংকৰ জন্মোৎসৱ হয়। প্ৰতিবছৰে অসম চৰকাৰে এই দিনটো স্থানীয় বন্ধৰ দিন ৰূপে ঘোষনা কৰে। 

## শ্ৰীমন্তশংকৰদেৱ

শ্ৰীমন্ত শংকৰদেৱৰ জন্ম ১৪৪৯ খ্ৰীষ্টাব্দত ( ১৩৭১ শকত ) নগাঁও জিলাৰ বৰদোৱাৰ আলিপুখুৰী নামে ঠাইত হৈছিল। দেউতাকৰ নাম আছিল কুসুম্বৰ ভূঞা আৰু মাকৰ নাম সত্যসন্ধ্যা। সৰুতে মাক-দেউতাকৰ বিয়োগ ঘটাত বুঢ়ীমাক খেৰসুঁতীয়ে শংকৰক তুলি-তালি ডাঙৰ-দীঘল কৰিছিল। মহেন্দ্ৰ কন্দলি আছিল শংকৰৰ শিক্ষা-গুৰু। কেৱল অ-ফলা আৰু ক-ফলা শিকিয়েই 'কৰতল-কমল' কবিতা লিখি ১২ বছৰ বয়সতে শংকৰে স্ব-প্ৰতিভাৰ উমান দিছিল। তেওঁ কেইবাবাৰো তীৰ্থ ভ্ৰমণলৈ গৈছিল আৰু আন সংস্কৃতিৰ ভালখিনি গোটাই-পিতাই আনি অসমীয়া সংস্কৃতিক সমৃদ্ধ কৰিছিল। খোল-তাল, অংকীয়া নাটৰপৰা বৰগীতলৈকে সকলোখিনি শংকৰৰ অৱদান। ইয়াৰ উপৰিও তেওঁ জাতি-বৰ্ণহীন এখন বৃহত্তৰ সমাজ গঢ়াৰ প্ৰয়াস কৰিছিল। কোঁচ-ম্লেছ, হিন্দু-মুছলমান, ধনী-দুখীয়া সকলোকে এক কৰি শংকৰে নৱ-বৈষ্ণ্ব ধৰ্ম প্ৰচাৰ কৰিছিল। অসমীয়া জাতি গঠনৰ প্ৰতি শংকৰৰ অৱদান সমূহ আজি তেওঁৰ মৃত্যুৰ ৫৭০ বছৰৰ পিছতো ছিদ্ৰবিহীন। তেখেতৰ তিৰোভাৱ তিথিতো চৰকাৰী বন্ধ ঘোষনা কৰা হয় যদিও *শংকৰদেৱ সংঘ*ই গুৰুজনাৰ জন্ম দিৱসটোহে কেৱল উদযাপন কৰে। সংঘৰ লগতে অসমৰ বৈষ্ণৱ পন্থীসকলে বিভিন্ন জিলাত ঠায়ে-ঠায়ে শংকৰ জন্মোৎসৱ পালন কৰে। 

## উদযাপন
দুৰ্গা পূজাৰ বিজয়া দশমীৰ দিনা শ্ৰীমন্ত শংকৰদেৱৰ জন্ম হৈছিল বুলি বিশ্বাস কৰা হয়। সেয়ে প্ৰতিবছৰে আহিন-কাতি মাহত শংকৰ জন্মোৎসৱ পালন কৰা হয়। এই দিনা ভক্তসকলে লগ হৈ নামঘৰত নাম-প্ৰসংগ কৰে আৰু প্ৰসাদ বিতৰণ হয়। ৰাতিলৈ ভাওনা প্ৰদৰ্শন কৰা হয়। কোনো কোনো ঠাইত দুদিনীয়াকৈও এই উৎসৱ পালন কৰা হয়। উৎসৱৰ কাৰ্যসূচীৰ অংশ হিচাপে প্ৰসংগ-কীৰ্তন, আইসকলৰ নাম, ভক্তিৰত্নাৱলী পাঠ, সত্ৰীয়া নৃত্য প্ৰদৰ্শন, ধৰ্মালোচনা সভা, নাম-প্ৰসংগ আৰু সন্ধিয়া ভাওনা পৰিৱেশন আৰু বন্তি প্ৰজ্বলন কৰা হয়। ২০২০ চনৰ ২৫ ছেপ্টেম্বৰ তাৰিখে অসম চৰকাৰে শংকৰ জন্মোৎসৱৰ দিনটো *ড্ৰাই ডে* ৰূপে ঘোষনা কৰিছিল।

## তথ্য সংগ্ৰহ

শ্ৰেণী:হিন্দুধৰ্মৰ উৎসৱসমূহ
শ্ৰেণী:অসমৰ উৎসৱসমূহ
কামদা একাদশী

**কামদা একাদশী** হৈছে হিন্দু সকলৰ এক উৎসৱ। চান্দ্ৰ মাহ চৈত্ৰা (মাৰ্চ-এপ্ৰিল) একাদশীত এই উৎসৱ পালন কৰা হয়। নৱবৰ্ষ আৰম্ভৰ পিছত এইটো প্ৰথমটো একাদশী। *কামদা* নামে সকলো আকাংক্ষা পূৰণ কৰাটো বুজায়।

## আনুষ্ঠানিকতা
কামদা একাদশীৰ পুৱা স্নান কৰাৰ পিছত ভক্তসকলে উপবাস ৰাখে। কাষৰ মন্দিৰত কৃষ্ণৰ ৰূপত বিষ্ণুকো অৰ্চনা আগবঢ়োৱা হয়।

এই উপবাসৰ ফলস্বৰূপে সকলো মনোকামনাৰ পূৰ্তি হয় বিশ্বাস কৰা হয়। ইয়াৰ ফলত আনকি ব্ৰহ্মহত্যাৰ দৰে পাপো মোচন হোৱাৰ লগতে ভক্তজনৰ লগতে সমগ্ৰ পৰিয়ালটোৱেই অভিশাপৰপৰা মুক্তি পায় বুলি কোৱা হয়।

## তথ্যসূত্ৰ

শ্ৰেণী:হিন্দুধৰ্মৰ উৎসৱসমূহ
শ্ৰেণী:ভাৰতৰ উৎসৱসমূহ
মুৰুং উত্‍সৱ

**মুৰুং** হৈছে অৰুণাচল প্ৰদেশৰ নামনি সোৱণশিৰি জিলাৰ আপাতানি জনজাতিসকলে উদযাপন কৰা এক তাত্‍পৰ্যপূৰ্ণ উত্‍সৱ। যদিও ই এক ব্যক্তিগত উৎসৱ, গোটেই গাওঁ আৰু নিশ্চিতভাৱে সমগ্ৰ আপাতনী লোক এই উৎসৱত জড়িত হৈ পৰে।ইয়াক জানুৱাৰী মাহত বা 'মুৰং পিলো' মাহত পালন কৰা হয়। ইয়াৰ উপৰিও আপাতানিসকলে মাৰ্চ মাহত মেয়োকো আৰু প্ৰতি বছৰে ৪ৰ পৰা ৭ জুলাইলৈ ড্ৰী মহোৎসৱ উদযাপন কৰে।

## প্ৰস্তুতি
এজন যাজকৰ দ্বাৰা পাহিন কোনিন (কণী পৰীক্ষণ) মুৰুইং কৰাই হ'ল এই উৎসৱৰ প্ৰথম পদক্ষেপ। ইয়াৰ পিছত বিশেষ ব্যঞ্জন প্ৰস্তুত কৰা হয়, যাক কাজি বুলি কোৱা হয়, যি ৰোগী আৰু আত্মীয়সকলক আগবঢ়োৱা হয়। যদি ৰোগী ইয়াৰ পিছত সুস্থ হয়, মুৰুং কৰা হয়; নহ'লে  ইয়াক উপেক্ষা কৰা হয়। শীতৰ আৰম্ভণিতে, আত্মীয় আৰু প্ৰতিৱেশীসকলে খৰি বা কাঠ সংগ্ৰহ কৰে। মূল উত্‍সৱ আৰম্ভ হোৱাৰ কেইদিনমান আগতে শুকান পাত, বাঁহ আৰু বেত আদি সামগ্ৰী সংগ্ৰহ কৰা হয়। মেঠোন আৰু গৰুবোৰ ঘৰৰ কাষত বান্ধি ৰখা হয়।

তাৰ পৰবৰ্তী কাৰ্যসূচী হিচাপে উত্‍সৱৰ আগদিনা বলিৰ বাবে অনা জন্তুসমূহ যাযকৰ দ্বাৰা পৰীক্ষা কৰা হয়। ইয়াৰ পিছত সন্ধিয়া উৎসৱটোৰ বাবে চুবু-চা (বেতৰ ৰচী) প্ৰস্তুত কৰা হয়। পথাৰত জমা কৰা আৰু শুকুৱা কাঠ ঘৰলৈ অনা হয়। তাৰ ঠিক পিছতে, গাঁৱৰ লোকসকলে প্ৰস্তুত কৰা চাউলৰ পানীয় অতিথিসকলক পৰিবেশনৰ বাবে লাপাংলৈ অনা হয়। দিনত আত্মীয় আৰু প্ৰতিৱেশীসকলে নিজৰ পৰিয়াললৈ যায়। যাযকে আখ্যান কৰে আৰু উৎসৱটোৰ সফলতাৰ বাবে প্ৰাৰ্থনা কৰে। তেওঁ সকলোৰে পৰা উৎসৱত জন্তু ত্যাগ কৰাৰ সিদ্ধান্ত ল'বলৈ সন্মতি প্ৰদৰ্শন কৰে।

## প্ৰস্তুতি অনুষ্ঠানসমূহ
# পাহিন খোনি
# কাজি দিহো নী
# য়েচাং পানী
# য়ানী-য়াচাও লানী
# চুবু-চি বোখুং নি
# এনি খোনি
# শা খিনি
# য়েচাং বানি
# লেপাং ও মিনি
# য়েটাং হুনি
# লেপাং ও তানি
# আটিং-আলাং খোনি

## মুৰুঙৰ মূল অনুষ্ঠান
# Talinii/Subu Hinii
# Embin Siiding Harnii
# Siikha Ranii/Yugyang Tanii
# Mida Inii 
# Supung Nii
# Pachu Kohnii
# Subu-Sii Paniing
# Pukung Nii
# Embin Yakhang Binii
# Yorda Ayu Nii
# IIro O’Khiinii
# Lemba Ronii (Rugu Nii)
# Pukun Apin Honii
# Alyi Pachu Konii
# Dokho Ranii
# Dulu Panii
# Pingko Yo Khenii
# Penii Inii (Pelin Nii or Liling Nii)
# Koter Chinii
# Dulu IIsan Lyoka siinii
# Dulu Koda Giinii
# Penii Inii Aping og Dulu Aping
# Nembu Anii (Hiirii Khanii)
# Siibo Pahinii
# Tamu Lanii
# Ereh Pukung Nii
# Ude Tinii
# Nyibu Punii
# Konchi Aji Eya Nii
# More Bije Eya
# Allo Aji Eya Nii
# Empi Konii.

ৰাতিপুৱা সকলো জন্তু লাপাংলৈ অনা হয় য'ত যাজকসকলে ত্যাগৰ আগতে প্ৰাৰ্থনা কৰে। লাপাংত কৰা বলি অনুষ্ঠানত আত্মীয়সকল উপস্থিত থাকে। মতা মানুহবোৰে জন্তুবোৰক বাঁহৰে বনোৱা সামগ্ৰী, চাউলৰ পিটিকা আৰু চাউলৰ ৰসেৰে সজাই তোলে। কেইজনমান সহায়কৰ সহায়ত, মেথুন জন্তুবোৰৰ লগতে একে সমানৰ কুকুৰাবোৰকো ভগবানৰ নাম লৈ বলি দিয়া হয়।

দ্বিতীয় দিনা আত্মীয় আৰু চুবুৰীয়াসকলে আন সামগ্ৰীৰ লগতে চাউল, পইচা, মাংস, মিলেট আদি অৰিহণা দিয়ে আনহাতে আয়োজকসকলে তেওঁলোকক মাংস আৰু পানীয়ৰে আতিথ্য আগবঢ়ায়।

## তথ্য সংগ্ৰহ

## বাহ্যিক সংযোগ
*Arunachalipr 
*Arunachal Diary 
*Maps of India
*Arunachal Diary 

শ্ৰেণী:ভাৰতৰ উৎসৱসমূহ
শ্ৰেণী:অৰুণাচল প্ৰদেশ
অমাৱস্যা

thumb|আমাৱস্যা আৰু প্ৰতিপদ তিথি
**অমাৱস্যা** () হৈছে কৃষ্ণ পক্ষ অনুসৰি ন জোনৰ দিন। হিন্দু কেলেণ্ডাৰৰ দুই পক্ষ ক্ৰমে শুক্ল আৰু কৃষ্ণ পক্ষৰ মুঠ ৩০টা দিনৰ ভিতৰত কৃষ্ণ পক্ষৰ অন্তিমটো দিন। সেই দিনা আকাশত চন্দ্ৰ দৃশ্যমান নহয়। আমাৱস্যাৰ সময়ত চন্দ্ৰটো চন্দ্ৰ আৰু সূৰ্যৰ মাজত ১২° কোণৰ দৈঘ্যত অৱস্থান কৰে। আমাৱস্যাৰ পিছতেই প্ৰতিপদ আৰম্ভ হয়।

## ধৰ্মীয় বিশ্বাস
### পিতৃপক্ষ

হিন্দু বিশ্বাস অনুযায়ী, পিতৃপক্ষত প্ৰেতকৰ্ম (শ্ৰাদ্ধ), তৰ্পণ ইত্যাদি মৃত্যু-সংক্ৰান্ত আচাৰ-অনুষ্ঠান পালিত হোৱা হেতুকে এই পক্ষ শুভকাৰ্যৰ বাবে প্ৰশস্ত নহয়। ধৰ্মীয় বিশ্বাস অনুসৰি প্ৰতিমাহৰ অমাৱস্যা তিথি পূৰ্বপুৰুষৰ শ্ৰাদ্ধ আয়োজনৰ বাবে উপযুক্ত দিন। দক্ষিণ আৰু পশ্চিম ভাৰতত গণেশ উৎসৱৰ পৰৱৰ্তী পূৰ্ণিমা (ভাদ মাহৰ পূৰ্ণিমা) তিথিত এই পক্ষ আৰম্ভ হৈ সৰ্বপিতৃ অমাৱস্যা, মহালয়া অমাৱস্যা বা মহালয়াৰ দিনা সমাপ্ত হয়। উত্তৰ ভাৰত আৰু নেপালত ভাদৰ পৰিবৰ্তে আহিন মাহৰ কৃষ্ণপক্ষক পিতৃপক্ষ বোলে।

## তথ্যউৎস

শ্ৰেণী:তিথি
লাৱনী

**লাৱনী** (, ) হৈছে ভাৰতৰ মহাৰাষ্ট্ৰৰ এক জনপ্ৰিয় লোকগীত আৰু নৃত্যৰ ধাৰা। ই হৈছে এক পাৰম্পৰিক গান আৰু নৃত্যৰ সংমিশ্ৰণ, যি বিশেষকৈ ঢোল্‌কি নামৰ এক বিশেষ বাদ্যৰ লগত পৰিৱেশন কৰা হয়। লাৱনী ইয়াৰ শক্তিশালী ছন্দৰ বাবে উল্লেখযোগ্য। মাৰাঠী লোক-থিয়েটাৰ বিকাশত লাৱনীৰ যথেষ্ট অৱদান আছে। মহাৰাষ্ট্ৰ আৰু দক্ষিণ মধ্য প্ৰদেশত, ইয়াক ন গজ দীঘল শাৰী পিন্ধি মহিলা প্ৰদৰ্শনকাৰীসকলে পৰিৱেশন কৰে। গানবোৰ দ্ৰুত লয়ত পৰিৱেশন কৰা হয়।

## ব্যুৎপত্তি
এক ঐতিহ্য অনুসৰি, লাভনী শব্দটো লাৱণ্য শব্দৰ পৰা আহৰণ কৰা হৈছে যাৰ অৰ্থ হৈছে সৌন্দৰ্য। অন্য এক ঐতিহ্য অনুসৰি, ই মাৰাঠী শব্দ *লাভেনে*ৰ পৰা আহৰণ কৰা হৈছে।

## ইতিহাস আৰু ধাৰাসমূহ
পৰম্পৰাগতভাৱে, লোকনৃত্যৰ এই ধাৰাত সমাজ, ধৰ্ম আৰু ৰাজনীতিৰ দৰে বিভিন্ন বিষয়ৰ সৈতে আলোচনা কৰা হয়। লাৱনীৰ গানবোৰ সাধাৰণতে অনুভূতি আৰু প্ৰেমমূলক আৰু সংলাপবোৰ সামাজিক-ৰাজনৈতিক ভাবে তীব্ৰ হয়। মূলতে, ইয়াক ক্লান্ত সৈন্যসকলৰ মনোৰঞ্জন আৰু মনোবল বঢ়োৱাৰ বাবে ব্যৱহাৰ কৰা হৈছিল। নৃত্যৰ সৈতে গানবোৰ সাধাৰণতে দুষ্ট আৰু বিলাসী হয়। লাৱনী দুই প্ৰকাৰৰ, নিৰ্গুণী লাৱনী (দাৰ্শনিক) আৰু শ্ৰিঙ্গাৰী লাৱনী (বিলাসী)। নিৰ্গুনী লাৱনী ভক্তিমূলক সংগীতৰুপত ভাৰতৰ মালৱা অঞ্চলত জনপ্ৰিয়।

লাৱনী দুটা পৃথক প্ৰদৰ্শনত বিকশিত হৈছিল, যেনে ফাডাচি লাৱনী আৰু বাইঠাকিচি লাৱনী। নাট্যপৰিবেশত এক বৃহৎ দৰ্শকৰ আগত ৰাজহুৱা প্ৰদৰ্শনত গোৱা আৰু প্ৰণয়ন কৰা লাৱনীক ফাডাচি লাভনী বুলি কোৱা হয়। আৰু, যেতিয়া লাৱনীক ব্যক্তিগত ভাবে সৰু আকাৰৰ দৰ্শকৰ আগত পৰিৱেশন কৰা হয়, ইয়াক বাইঠাকিচি লাভনী বোলা হয়।

## পোছাক
লাৱনী পৰিৱেশন কৰা মহিলাসকলে প্ৰায় ৯ গজ দৈৰ্ঘ্যৰ শাৰী পৰিধান কৰে। তেওঁলোকে চুলিৰে এটা খোপা গঠন কৰে আৰু গধুৰ গহনা পিন্ধে যাৰ ভিতৰত আছে নেকলেচ, কাণফুলি, জুনুকা, কমৰপাট্টা (কঁকালৰ বেল্ট), খাৰু, ইত্যাদি। তেওঁলোকে সাধাৰণতে কপালত ডাঠ ৰঙা ৰঙৰ ডাঙৰ ফোট লগায়। তেওঁলোকে পিন্ধি থকা শাৰীক নাওৱাৰী বুলি কোৱা হয়। শাৰীখন মেৰিয়াই পিন্ধা হয় আৰু আন শাৰী প্ৰকাৰৰ তুলনাত ই অধিক আৰামদায়ক হয়।

## তথ্য সংগ্ৰহ

শ্ৰেণী:ভাৰতৰ লোকনৃত্য
শ্ৰেণী:সংগীত
১৯৮৩ৰ অসম বিধানসভা নিৰ্বাচন

**১৯৮৩ৰ অসম বিধানসভা নিৰ্বাচন** স্বাধীনোত্তৰ অসমৰ ৮ম বিধানসভা নিৰ্বাচন। অবৈধ অনুপ্ৰবেশৰ বিৰুদ্ধে ১৯৭৯ত আৰম্ভ হোৱা অসম আন্দোলন প্ৰবল ৰূপ ধাৰণ কৰিছিল। ইতিমধ্যে ৭ম বিধানসভাৰ কাৰ্যকাল শেষ হবলৈ হোৱাত চৰকাৰে নতুনকৈ বিধানসভাৰ নিৰ্বাচনৰ নিৰ্বাচন ঘোষণা কৰিলে। কিন্তু আন্দোলনকাৰী পক্ষই এই নিৰ্বাচন বৰ্জন কৰাৰ আহ্বান দিয়াত ১২৬টা সমষ্টিৰ সলনি ১০৯টা সমষ্টিতহে নিৰ্বাচন অনুষ্ঠিত হয়। ব্ৰহ্মপুত্ৰ উপত্যকাৰ ১৬টা সমষ্টিত চৰকাৰে নিৰ্বাচন অনুষ্ঠিত কৰিব নোৱাৰিলে। ৭৬-বিশ্বনাথ বিধানসভা সমষ্টিৰ এজন প্ৰাৰ্থীৰ মৃত্যু হোৱাত তাতো নিৰ্বাচন অনুষ্ঠিত নহ’ল। 
## প্ৰেক্ষাপট
৭ম বিধানসভাৰ কাৰ্যকালচোৱাত অসমৰ ৰাজনৈতিক ইতিহাসত যথেষ্ঠ উত্থান-পতন দেখা যায়। জনতা পাৰ্টিৰ ৬০খন আসন তথা অন্য দলৰ সমৰ্থনত গোলাপ বৰবৰাই মুখ্যমন্ত্ৰী হিচাপে কাৰ্যভাৰ গ্ৰহণ কৰাৰ পিছতে অসম আন্দোলন আৰম্ভ হয়। এইখন বিধানসভাৰ পৰা  চাৰিজনকৈ মুখ্যমন্ত্ৰী অসমে লাভ কৰে। তাৰোপৰি এই সময়চোৱাত ৰাজ্যখন তিনিবাৰকৈ মুঠ ৯০১ দিন ৰাষ্ট্ৰপতি শাসনৰ অধীনত থাকে। দলত বিসম্বাদ আৰম্ভ হোৱাত ১৯৭৯ৰ ৪ ছেপ্তেম্বৰত বৰবৰা চৰকাৰৰ পতন ঘটে আৰু যোগেন্দ্ৰনাথ হাজৰিকা মুখ্যমন্ত্ৰী হয়। কিন্তু হাজৰিকায়ো মাত্ৰ ৯৪ দিনহে মুখ্যমন্ত্ৰী হৈ থাকিবলৈ পায়। তাৰপিছত একে বছৰৰে ১২ ডিচেম্বৰৰ পৰা আৰম্ভ হয় ৰাষ্ট্ৰপতিৰ শাসন।

ইতিমধ্যে কেন্দ্ৰত জনতা চৰকাৰৰ পতন হয় আৰু ১৯৮০ৰ ১৪ জানুৱাৰীত ইন্দিৰা গান্ধীয়ে প্ৰধানমন্ত্ৰী ৰূপে দায়িত্বভাৰ গ্ৰহণ কৰে। সেই বছৰৰ ৬ ডিচেম্বৰত চৈয়দা আনোৱাৰা টাইমূৰৰ মুখ্যমন্ত্ৰিত্বত এখন ইন্দিৰা কংগ্ৰেছৰ চৰকাৰ গঠিত হয়। ইন্দিৰা কংগ্ৰেছৰ যদিও মাত্ৰ ৮জনহে বিধায়ক আছিল, বিভিন্ন প্ৰলোভনেৰে আন দলৰ ৪৩জন বিধায়কক ইন্দিৰা কংগ্ৰেছলৈ আনি লয়। ইয়াৰ ভিতৰত শৰৎ চন্দ্ৰ সিংহ নেতৃত্বাধিন  কংগ্ৰেছৰ হিতেশ্বৰ শইকীয়াও আছিল। টাইমূৰৰ চৰকাৰৰো  পতন ঘটাত ১৯৮১ৰ ৩০ জুনৰ পৰা দ্বিতীয়বাৰৰ বাবে অসম ৰাষ্ট্ৰপতি শাসনৰ অধীনলৈ আহে। ১৯৮২ৰ ১৩ জানুৱাৰীত কেশৱ চন্দ্ৰ গগৈ মুখ্যমন্ত্ৰীৰ আসন অধিষ্ঠিত হয় যদিও প্ৰয়োজনীয় সংখ্যক বিধায়কৰ সমৰ্থন গোটাব নোৱাৰাত ৬৬ দিন পিছতে গগৈ মন্ত্ৰীসভাৰ পতন ঘটে। পুনৰ অসমত ৰাষ্ট্ৰপতি শাসন প্ৰবৰ্তন হয় আৰু ই পৰৱৰ্তী নিৰ্বাচন অনুষ্ঠিত হোৱালৈ চলি থাকে।

১৯৮৩ চনৰ ৫ জানুৱাৰীত কেন্দ্ৰীয় চৰকাৰে ১৪, ১৭ আৰু ২০ ফেব্ৰুৱাৰীত নিৰ্বাচন পাতিব বুলি ঘোষণা কৰে। ভোটাৰ তালিকা সংশোধন নকৰাকৈ নিৰ্বাচন নাপাতিবলৈ আন্দোলনৰ নেতৃবৃন্দই দাবী জনায় আৰু এই নিৰ্বাচন বৰ্জন আৰু প্ৰতৰোধ কৰিবলৈ ৰাইজক আহ্বান জনায়। বিভিন্ন হিংসাত্মক ঘটনাৰ মাজত নিৰ্বাচন অনুষ্ঠিত হয় যদিও ব্ৰহ্মপুত্ৰ উপত্যকাৰ অসমীয়া অধ্যুষিত অঞ্চলত ভোটদানৰ হাৰ কম হয়।

## ফলাফল

## নিৰ্বাচনত অংশগ্ৰহণকাৰী দল

## বিজয়ী প্ৰাৰ্থীসকল

## তথ্য উৎস

শ্ৰেণী:অসমৰ বিধানসভা নিৰ্বাচন
হোলিকা

**হোলিকা** () হৈছে হিন্দু বৈদিক ধৰ্মগ্ৰন্থৰ উল্লিখিত এগৰাকী অসুৰ (নাৰী অসুৰ) যাক দেৱতা বিষ্ণুৰ সহায়ত পুৰি হত্যা কৰা হয়। তেওঁ অসুৰ ৰজা হিৰণ্যকশিপু আৰু হিৰণ্যাক্ষৰ ভনী আৰু প্ৰহ্লাদৰ পেহীয়েক আছিল। কেতিয়াবা তেওঁক সিংহিকা (Simhika) নামেৰেও জনা যায়।

হোলিকা দহনৰ কাহিনীয়ে (হোলিকাৰ মৃত্যু) ধৰ্মৰ জয় অধৰ্মৰ পৰাজয়ক সূচায়। হিন্দুসকলৰ ৰঙৰ উৎসৱ হোলীৰ আগৰ নিশা হোলিকা দহন কৰা হয়।

## ইতিহাস
### হোলিকা আৰু প্ৰহ্লাদ
ভাগৱত পুৰাণৰ সপ্তম অধ্যায় অনুসৰি, অসুৰ ৰজা হিৰণ্যকশিপু অমৰ হ’বলৈ বিচাৰিছিল। যাৰ বাবে ব্ৰহ্মাৰ নিকট হৈ অমৰত্বৰ বৰপ্ৰাপ্তিৰ বাবে তেওঁ কঠোৰ ধ্যানত নিমজ্জিত হয়। কিন্তু দেৱতাই খুব কমেহে অমৰত্ব দান কৰে। হিৰণ্যকশিপু এনেকুৱা বৰ পায় যাক তেওঁ ভাবে যে পৰোক্ষভাৱে তেওঁ অমৰত্ব লাভ কৰিছে। তেওঁ যি বৰ লাভ কৰে তাত পাঁচটি বিশেষ ক্ষমতা দান কৰে। সেইবোৰ হৈছে, তেওঁক মানুহে হত্যা কৰিব নোৱাৰিব, কোন প্ৰাণীও হত্যা কৰিব নোৱাৰিব: তেওঁক ঘৰতো হত্যা কৰিব নোৱাৰিব, আৰু বাহিৰতো হত্যা কৰিব নোৱাৰিব, তেওঁক দিনতো হত্যা কৰিব নোৱাৰিব আনকি ৰাতিও হত্যা কৰিব নোৱাৰিব; তেওঁক অস্ত্ৰৰ দ্বাৰাও হত্যা কৰিব নোৱাৰিব আনকি সস্ত্ৰৰ দ্বাৰাও হত্যা কৰিব নোৱাৰিব; তেওঁক স্থল, জল বা বায়ু ক’তো হত্যা কৰিব নোৱাৰিব। এই বৰ লাভ কৰি হিৰণ্যকশিপু অহংকাৰী হৈ উঠে। তেওঁ সিদ্ধান্ত লয় যে, কেৱল তেওঁকেই দেৱতা হিচাপে পূজা কৰা হ’ব। কোনোবা তেওঁৰ আদেশ পালন নকৰিলে তেওঁক শাস্তি বিহিব বা হত্যা কৰিব। তেওঁৰ পুত্ৰ প্ৰহ্লাদ তেওঁৰ সৈতে সন্মত নহয়। তেওঁ এগৰাকী বিষ্ণুভক্ত আছিল, তেওঁৰ পিতৃক দেৱতা হিচাপে পূজা কৰাতো তেওঁ অস্বীকাৰ কৰে আৰু প্ৰহ্লাদ বিষ্ণুকেই পূজা কৰে।

পিছত হিৰণ্যকশিপু খঙত অগ্নিশৰ্মা হৈ প্ৰহ্লাদক হত্যা কৰিবলৈ বিভিন্ন চেষ্টা কৰে। ইয়াৰ বাবে এবাৰ হিৰণ্যকশিপু তেওঁৰ ভনী হোলিকাৰ পৰা সহায় বিচাৰে। হোলিকাৰ এটা বিশেষ কাপোৰ আছিল যি জুইত নুপুৰিছিল। হিৰণ্যকশিপুকে প্ৰহ্লাদক হোলিকাৰ কোলাত ল’বলৈ দিয়ে, আৰু হিৰণ্যকশিপুয়ে হোলিকাৰ কোলাত বহাৰ পিছত প্ৰহ্লাদৰ ওপৰত জুই লগাই দিয়ে। যাতে প্ৰহ্লাদ জুইত পুৰি যাহ যায় কিন্তু হোলিকাৰ বিশেষ কাপোৰৰ বাবে তেওঁৰ কোন ক্ষতি নহয়। কিন্তু সেই জুই জ্বলোঁতে হোলিকাৰ শৰীৰৰ পৰা সেই বস্ত্ৰ খুলি গৈ প্ৰহ্লাদৰ শৰীৰত আবৃত হয়। যাতে হোলিকা জুইত পুৰি যায়, আৰু প্ৰহ্লাদ ক্ষতিৰ পৰা বাছি যায়।

বিষ্ণু নৰসিংহ অৱতাৰ (অৰ্ধমানৱ-অৰ্ধসিংহ) ৰূপত গধূলি লগ্নত (দিন আৰু ৰাতৰ মাজ সময়ত) আৱিৰ্ভূত হয়, হিৰণ্যকশিপুক ঘৰৰ দুৱাৰডলিত লৈ গৈ, তেওঁক নিজৰ কোলাত তুলি লৈ নখেৰে হত্যা কৰে। প্ৰহ্লাদৰ লগতে মানৱ জাতি বাধ্যবাধকতা আৰু ভয়ৰ পৰা মুক্তি পায়। নৰসিংহৰ দ্বাৰা হিৰণ্যকশিপু বধ কৰা এই কাহিনীয়ে ধৰ্মৰ জয় আৰু অধৰ্মৰ পৰাজয়ক সূচায়। হোলিকা দহন উৎসৱকো এই ঘটনাটোকেই নিৰ্দেশ কৰে।

## হোলিকা দহন

হোলীৰ আগৰ ৰাতি উত্তৰ ভাৰত, নেপাল আৰু দক্ষিণ ভাৰতৰ কিছু স্থানত ঐতিহ্যগতভাৱে জুই জ্বলোৱা হয়। হিন্দু ধৰ্মৰ বহুতো পৰম্পৰাই প্ৰহ্লাদক ৰক্ষা হেতু বিষ্ণুৱে হোলিকাক বধ কৰাৰ বাবে ইয়াক উদযাপন কৰা হয়।

## তথ্যসূত্ৰ

শ্ৰেণী:অসুৰ
জয়া ভট্টাচাৰ্য

**জয়া ভট্টাচাৰ্য** (, জন্ম: ১ জুলাই ১৯৭৮) এগৰাকী ভাৰতীয় অভিনেত্ৰী। তেওঁ দূৰদৰ্শন ধাৰাবাহিক বোৰত বিপক্ষ ভূমিকা পালন কৰাৰ বাবে জনা যায়। তেওঁ বোলছবিতো বিভিন্ন চৰিত্ৰ ৰূপায়ণ কৰিছে। তেওঁ ষ্টাৰ প্লাছৰ জনপ্ৰিয় ধাৰাবাহিক 'কিউ কি চাছ ভি কভি বহু থি'ত কৰা অভিনয়ৰবাবে বিশেষভাৱে জনাজাত। ইয়াৰ লগতে তেওঁ 'কচম চে', 'ঝাঁসী কি ৰাণী', 'গংগা', 'থপকি প্যাৰ কি', 'চিলচিলা বদলতে ৰিষ্টো কা' আদি জনপ্ৰিয় টিভি ধাৰাবাহিকত অভিনয় কৰিছে। ২০২০ চনৰ শ্ৰেষ্ঠ নাট্য শৃংখলাৰ আন্তৰ্জাতিক এমি বঁটা বিজয়ী 'দিল্লী ক্ৰাইম'তো তেওঁ অভিনয় কৰিছে।

## প্ৰাৰম্ভিক জীৱন
১৯৭৮ চনৰ ১ জুলাই তাৰিখে অসমৰ গুৱাহাটীত জয়া ভট্টাচাৰ্যৰ জন্ম হৈছিল। 

## কৰ্মজীৱন
তেওঁ 'দেৱদাস' আৰু 'লজ্জা' ছবিত অভিনয় কৰিছিল। ষ্টাৰ প্লাছৰ জনপ্ৰিয় ধাৰাবাহিক 'কিউ কি চাছ ভি কভি বহু থি'ত তেওঁ পায়েলৰ চৰিত্ৰত অৱতীৰ্ণ হৈছিল। ইয়াৰ লগতে তেওঁক 'বনু টেৰি দুলহন'তো দেখা গৈছিল। ২০০০ চনৰ 'ফিজা' বোলছবিত তেওঁক বিশেষ চৰিত্ৰত দেখা গৈছিল। তাৰপিছত তেওঁ 'জিজ্ঞাসা' চিনেমাখনত কাম কৰিছিল। ইয়াত তেওঁক এগৰাকী বিতৰ্কিত অভিনেত্ৰীগৰাকীৰ ওপৰত তথ্যচিত্ৰ নিৰ্মাণ কৰিব বিচৰা চলচ্চিত্ৰ নিৰ্মাতাৰ ৰূপত দেখা গৈছিল। ২০০৭ চনত তেওঁক জি টিভিৰ জনপ্ৰিয় ধাৰাবাহিক 'কচম ছে'ত দেখা গৈছিল। পিছলৈ তেওঁ জি টিভিৰে অন্য এখন জনপ্ৰিয় ঐতিহাসিক ধাৰাবাহিক 'ঝাঁসী কি ৰাণী'ত শক্কু বাইৰ চৰিত্ৰ ৰূপায়ণ কৰিছিল। ২০১৫-১৭ চনত তেওঁ 'থপকি প্যাৰ কি'ত অভিনয় কৰিছিল আৰু ২০১৮ চনত 'বাধো বহু'ত এগৰাকী সমাজ সেৱিকা সুষমা বুৱাৰ ৰূপত দেখা গৈছিল।

২০১৯ চনত তেওঁক নেটফ্লিক্সৰ জনপ্ৰিয় ৱেব চিৰিজ 'দিল্লী ক্ৰাইম'তো অভিনয় কৰিছিল। 

### চলচ্চিত্ৰ তালিকা
* 'চিৰ্ফ তুম': জয়ন্তী
*'ফিজা': বিশেষ চৰিত্ৰ
* 'কিউ কি... মে জুঠ নেহী বলতা': কবিতা মাত্ৰে
* 'দেৱদাস': মনোৰমা
* 'লজ্জা': লতা
* 'হ শকতা হে': স্নেহাল
* 'জিজ্ঞাসা': নেহা শৰ্মা
* 'এক বিবাহ এইছা ভি'
*'কল্পবৃক্ষ': গুৰপ্ৰীত
*'অন্তৰ্দ্বন্দ্ব': ভাভি

### টেলিভিছন ধাৰাবাহিক
* 'শাৰাব'
* 'পল চিন' - অঞ্জলি
* 'অম্বৰ ধাৰা' - কামিনী মেহৰা
* 'বনু মে টেৰি দুলহন' - গায়ত্ৰী মেহৰা
* 'কাহিনী হামাৰে মহাভাৰত কি' - কুন্তী
* 'কেইছা য়ে প্যাৰ হে' - দামিনী বসু
* 'কৰম আপনা আপনা' - শ্বাইলা
*'কচম ছে' - জিজ্ঞাসা বালি
* 'কেশৰ' - ৰীমা
* 'কাঁচ'
* 'কোছিছ - এক আশা ' - সুনীতি
* 'জয় হনুমান' - লক্ষ্মী
* 'হাতিম' - জালিমা
* 'কিউ কি চাছ ভি কভি বহু থি' - পায়েল পাৰিখ
* 'ৰাজ কি এক বাত'
*'স্মৃতি'
*'জয় মা দুৰ্গা' - দেৱী কালিকা, দেৱী চামুণ্ডা
* 'থৰি চি জমিন থৰা ছা আচমান' - পূজা
* 'বিৰাছত'
* 'ৱহ ৰেহনে ৱালী মেহল' কি' - সাবিত্ৰী
* 'ঝাঁসী কি ৰাণী' - শক্কু বাই
* 'এইছে কৰো না বিদা'
* 'ৰামলীলা অজয় দেৱগন কে চাথ' -মন্দোদৰী
* 'এক থি নায়ক' - ছবি মেহতা
* 'উপনিষদ গংগা' - ৰত্নাৱলী, যাবালা
* 'দেৱো কে দেৱ...মহাদেৱ' - দিতি 
* 'মধুৱালা - এক ইশ্বক এক জুনুন'
* 'ভাৰত কা বীৰ পুত্ৰ - মহাৰণা প্ৰতাপ'
* 'গংগা' - সুধা
* 'থপকি প্যাৰ কি' - বসুন্ধৰা পাণ্ডে
* 'চাব জী'
*'বাধো বহু' - সুষমা বুৱা
*'ছিলচিলা বদলতে ৰিষ্ট' কা' - ৰাধিকা মালহোত্ৰা 
*'দিল্লী ক্ৰাইম'
*'পিঞ্জৰা খুবচুৰটি কা' - মঞ্জৰী সান্যাল

## তথ্য উৎস

শ্ৰেণী:ভাৰতৰ ব্যক্তি
শ্ৰেণী:ভাৰতীয় অভিনেত্ৰী
মেখেলা চাদৰ

**মেখেলা চাদৰ** () হৈছে অসমীয়া মহিলাসকলৰ এক পাৰম্পৰিক পোছাক।.  

## পিন্ধন শৈলী

মেখেলা চাদৰৰ দুটা মুখ্য অংশ আছে। কঁকালৰ পৰা তললৈ পিন্ধা অংশক মেখেলা বুলি কোৱা হয়। ইয়াক কঁকালৰ চাৰিওফালে খাপ খাবলৈ, কঁকালত মেৰিয়াই ভাঁজ বনাই কঁকালত খুছি পৰিধান কৰা হয়। ভাঁজবোৰ সোঁফালে আৰু অতি কম (সৰ্বাধিক তিনিটা) দিয়া হয়। মেখেলাৰ ওপৰৰ অংশত পিন্ধা কাপোৰখনক চাদৰ বোলা হয়। ই হৈছে দীঘ এডোখৰ কাপোৰ। চাদৰ খনৰে দেহৰ সমুখৰ অংশ বিশেষকৈ পেট আৰু বক্ষস্থল ঢাকি এটা আগ বাঁও বাহুৰ ওপৰেৰে নি পিঠিৰ ফালে কিছু দীঘলকৈ এৰি দিয়া হয়। আনটো আগ পেটৰ সোঁফালে দি পকাই পিছ কঁকালৰে বাঁওফাললৈ আনি নাভিৰ ওচৰত মেখেলাত খোচা মাৰি সুমুৱাই দিয়া হয়। অৱশ্যে চাদৰ পৰিধান কৰাৰ আন কিছুমান বিকল্পও অৱলম্বন কৰা দেখা যায়। অতীতত আৰু পৰম্পৰাগতভাৱে ৰিহা নামৰ আন এবিধ পোছাক আছিল যিটোক চাদৰৰ দৰে পৰিধান কৰা হৈছিল। এতিয়াও ৰিহা অসমত বিবাহৰ পোছাক হিচাপে কইনাই পিন্ধা দেখা যায় আৰু অন্যান্য পাৰম্পৰিক অনুষ্ঠানতো মহিলাসকলে চাদৰৰ তলত ৰিহা লোৱাৰ নিয়ম আছে।।

## নমুনা

মেখেলা-চাদৰৰ ওপৰত থকা আকৰ্ষণীয় ফুলৰ নক্সাবোৰ পাৰম্পৰিকভাৱে তাঁত শালত তোলা হয়, কেতিয়াও ছপা কৰা নহয়। কেতিয়াবা *পাৰী* নামৰ শালত বোৱা নক্সা, চাদৰৰ কাষত, বা মেখেলাৰ তলৰ ফালে চিলাই কৰা হয়। ফুলৰ নক্সাবোৰ সাধাৰনতে জন্তু, পক্ষী, মানৱ ৰূপ, ফুল, হীৰাৰ নক্সা, আদিৰ ৰুপত দেখা যায়। সুক্ষম কৰ্মকৌশলক প্ৰতিনিধিত্ব কৰা উজ্জ্বল নক্সাবোৰ হৈছে অসমীয়া বস্ত্ৰৰ পাৰম্পৰিক বিশেষত্ব। পাট আৰু মুগা কাপোৰত ফুল আৰু লতাৰ দৰে সূক্ষ্ম আকৃতিৰ নক্সা আৰু এৰি আৰু কপাহত ডাঠ আকৃতি নক্সাবোৰ দেখা যায়।

## বয়ন সামগ্ৰী

পাৰম্পৰিক মেখেলা চাদৰবোৰ নিম্নলিখিত সামগ্ৰীবোৰৰ পৰা তৈয়াৰ কৰা হয় :

* কপাহ
* মুগা ৰেছম
* পাট ৰেছম
* এৰী ৰেচম

আজিকালি কিছুমান আধুনিক কম মূল্যৰ মেখেলা চাদৰ কপাহ আৰু মুগা বা পাট ৰেচমৰ বিভিন্ন মিহলিৰে তৈয়াৰ কৰা দেখা যায়।

## উপলভ্যতা
এই মেখেলা চাদৰবোৰৰ প্ৰাথমিক কেন্দ্ৰ হৈছে গুৱাহাটী চহৰৰ পৰা ৩৫ কিলোমিটাৰ নিলগত অৱস্থিত শুৱালকুছি নামৰ এখন সৰু গাঁও। অসমত নিৰ্মাণ হৈ থকা বেছিভাগ মেখেলা চাদৰ শুৱালকুছিত উৎপাদিত। এই গাঁৱত নিৰ্মাণ কৰা মেখেলা চাদৰবোৰ অসম আৰু ভাৰতৰ বাকী অংশত মহিলাসকলৰ মাজত যথেষ্ট চাহিদা। শুৱালকুছি অসমৰ মানচেষ্টাৰ বুলিও কোৱা হয়। মেখেলা চাদৰ সমগ্ৰ অসমতে পোৱা যায়। লগতে বিভিন্ন ৱেবছাইটৰ যোগেৰেও উপলব্ধ হয়।আজিকালি পাট আৰু পলিয়েষ্টাৰৰ মেখেলা চাদৰবোৰৰ বজাৰত আধিপত্য দেখা গৈছে। উচ্চ মূল্যৰ বাবে মুগাৰ দাবী বজাৰত যথেষ্ট কম। গ্ৰাহকসকলক সাধাৰনতে টচাৰ ৰেচমৰ যি মূল মুগা ৰেচমৰ সৈতে অতি সদৃশ, বিকল্প হিচাপে বিচৰা দেখা যায়।

## লগতে&nbsp;চাওক
* অসমৰ ৰেচম শিল্প

## তথ্য&nbsp;সংগ্ৰহ


## বাহ্যিক&nbsp;সংযোগ

* অসম চৰকাৰ

* Everything You Should Know About Mekhela Chador

* Assam: Weaving Fairy Tales
* [Mekhela Chador](http://www.utsavpedia.com/attires/simplicity-and-beauty-at-its-best-mekhela-chador/#:~:text=Mekhela%20Chador%20(also%20spelled%20as,by%20the%20women%20of%20Assam.)

শ্ৰেণী:বস্ত্ৰ
শ্ৰেণী:অসমৰ সংস্কৃতি
শ্ৰেণী:ৰেচম শিল্প
জৌ

**জৌ** অসমৰ বড়ো জনগোষ্ঠীয়ে পৰম্পৰাগতভাৱে ভাতৰ কিণ্বন প্ৰক্ৰিয়াৰে প্ৰস্তুত কৰা এবিধ পানীয়। এই এলকহলীয়া পানীয় বড়োসকলৰ সামাজিক আৰু সাংস্কৃতিক জীৱনত যথেষ্ট গুৰুত্বপূৰ্ণ ভূমিকা পালন কৰে। অতিথি অপ্যায়ন, বিয়া-সবাহ, শ্ৰাদ্ধ আদি প্ৰায়বোৰ সামাজিক অনুষ্ঠানত জৌ পৰিবেশন কৰা হয়।

## প্ৰকাৰ
জৌ তিনিপ্ৰকাৰৰ হ’ব পাৰে-

* জৌ বিদউই (jou-bidwi): সতেজ (fresh) অৰ্থাৎ কিণ্বনৰ তিনি চাৰিদিনৰ ভিতৰতে প্ৰস্তুত হয়।
* জৌ ফিনাই (jou finai): সঞ্চিত (stored); ৩-১৫ মাহ পৰ্য্যন্ত কিণ্বন প্ৰক্ৰিয়া চলাৰ পিছত সংগ্ৰহীত।
* জৌ গব্ৰান (jou gwran) বিশুদ্ধ (distilled)
জৌ বিদউইতকৈ জৌ ফিনাইৰ ইথানলৰ মাত্ৰা অধিক। জৌ গব্ৰানত ইথানলৰ মাত্ৰা সৰ্বাধিক।

## প্ৰস্তুত প্ৰক্ৰিয়া
জৌ প্ৰধানকৈ আঠাজাতীয় চাউল (ভাত)ৰ পৰা প্ৰস্তুত কৰা হয়। ভাতৰ কিণ্বন ঘটাই জৌ প্ৰস্তুত কৰিবলৈ বড়োসকলে ‘আমাও’ নামৰ এবিধ ঘৰুৱাভাৱে তৈয়াৰী ভেঁকুৰ ব্যৱহাৰ কৰে। এই ভেঁকুৰ বিভিন্ন ঔষধি গছৰ পাত, ডাল, শিপা আদিৰ পৰা প্ৰস্তুত কৰা হয়।

এই প্ৰক্ৰিয়াত প্ৰথমে গৰম ভাত বাঁহৰ চালনী এখনত মেলি দিয়া হয়। ভাতৰ উষ্ণতা কমিলে আমাও নামৰ ভেঁকুৰবিধ ভাতত মিহলাই দিয়া হয়। ২০-২৪ ঘণ্টাৰ পিছত এই মিশ্ৰণ এটা এলুমিনিয়ামৰ পাত্ৰত থৈ বিশুদ্ধ খোৱা পানী যোগ দিয়া হয়। এইদৰে সীমিত অক্সিজেনৰ পৰিৱেশত মিশ্ৰণটো তিনি বা চাৰিদিন ৰাখিলে কিণ্বন ঘটি জৌ প্ৰস্তুত হয়।

## ৰাসায়নিক উপাদান
পৰীক্ষামূলক অধ্যয়নৰ পৰা জৌত বিভিন্ন ৰসায়নক উপাদান যেনে কাৰ্ব’হাইড্ৰেট, প্ৰ’টিন, ফ্লেভানয়েড, ছ’ডিয়াম, পটাছিয়াম, মেংগানিজ আৰু পলিফিনল আদি পোৱা গৈছে। সময়ৰ লগে লগে জৌত পলিফিনলৰ মাত্ৰা বাঢ়ি যায় বাবে জৌ ফিনাইৰ বৰণ গাঢ় মুগা হয়। জৌ ফিনাইত জৌ বিদউইতকৈ অধিক মাত্ৰাত ফ্লেভানয়ড থাকে। সেয়ে ইয়াৰ এণ্টি অক্সিডেণ্ট ক্ষমতাও অধিক হয় বুলি জনা যায়।

## তথ্যউৎস

শ্ৰেণী:সুৰা
শ্ৰেণী:বড়ো জনগোষ্ঠী
গোলকীয় শিক্ষক বঁটা

**গোলকীয় শিক্ষক বঁটা** () প্ৰতিবছৰে ভাৰ্কে ফাউণ্ডেচনে শিক্ষকতাৰ ক্ষেত্ৰখনলৈ উৎকৃষ্ট অৱদান আগবঢ়োৱা শিক্ষকসকলক প্ৰদান কৰা বঁটা। এই বঁটাৰ অৰ্থমূল্য ১ নিযুত আমেৰিকান ডলাৰ। নিৰ্দিষ্ট মানদণ্ড পূৰণ কৰা শিক্ষক সকলক বিশ্বৰ জনসাধাৰণে মনোনীত কৰে। ইয়াৰ লগতে শিক্ষকসকলে নিজেও মনোনয়ন আগবঢ়াব পাৰে। গোলকীয় শিক্ষক বঁটা একাডেমীয়ে মনোনীত শিক্ষক সকলৰ মাজৰ পৰা এগৰাকী বিজেতা বাছনি কৰে। এই একাডেমীত বিশ্বৰ বিভিন্ন প্ৰান্তৰ প্ৰধান শিক্ষক, শিক্ষা বিশেষজ্ঞ, মন্তব্যকাৰী, সাংবাদিক, ৰাজহুৱা বিষয়া, প্ৰযুক্তি উদ্যোমী, কোম্পানী 
নিৰ্দেশক আৰু বিজ্ঞানী থাকে। 

এই বাৰ্ষিক বঁটা ২০১৪ চনৰ মাৰ্চ মাহত দ্বিতীয় বাৰ্ষিক গোলকীয় শিক্ষা আৰু দক্ষতা মঞ্চৰ পৰা আৰম্ভ কৰা হৈছিল আৰু ১২৭খন দেশৰ পৰা ৫,০০০ৰো অধিক শিক্ষকৰ মনোনয়ন লাভ কৰিছিল। গোলকীয় শিক্ষক বঁটাক শিক্ষকতাৰ নোবেল বঁটা বুলি অভিহিত কৰা হয়। এই বঁটায়ে বিশ্বৰ বিভিন্ন প্ৰান্তৰ শিক্ষক সকলৰ উৎকৃষ্ট অৱদানক মান্যনা প্ৰদান কৰে আৰু তেওঁলোকৰ পেছাক সন্মান প্ৰদৰ্শন কৰে। ভাৰ্কে ফাউণ্ডেচনৰ মুৰব্বীৰ অনুসৰি "আমি শিক্ষকসকলক তাৰকা হিচাপে উদগনি দিব বিচাৰোঁ আৰু শিক্ষকসকলে আমাৰ জীৱনত হোৱা যথেষ্ট প্ৰভাৱৰ ওপৰত আলোকপাত কৰিবলৈ শিক্ষাৰ মানদণ্ড সমৰ্থন কৰিব বিচাৰোঁ"; "শিক্ষাদান বিশ্বৰ আটাইতকৈ গুৰুত্বপূৰ্ণ জীৱিকা হোৱা প্ৰয়োজন আৰু তেওঁলোকক তেওঁলোকৰ উচিত সন্মান দিব লাগিব।" 

## ইতিহাস
প্ৰথম গোলকীয় শিক্ষক বঁটা ২০১৫ চনৰ মাৰ্চ মাহত আমেৰিকা যুক্তৰাষ্ট্ৰৰ গ্ৰামাঞ্চল মেইনৰ এগৰাকী অভিনৱ আৰু অগ্ৰণী ইংৰাজী শিক্ষক আৰু শিক্ষক প্ৰশিক্ষক নেন্সী এটৱেলক প্ৰদান কৰা হৈছিল। তেওঁ শিক্ষাৰ্থীসকলে বছৰি গড়ে ৪০খন কিতাপ পঢ়া বিদ্যালয় এখনৰ প্ৰতিষ্ঠাপক। তেওঁ চলোৱা বিদ্যালয় খনৰ শিক্ষাৰ্থী সকলে কোনখন কিতাপ পঢ়িব নিজে বাছনি কৰিব পিছৰে আৰু তেওঁলোকে পঢ়া কিতাপ খনৰ বিষয়ে প্ৰশংসাৰে লিখে। এটৱেলে শিক্ষাদানৰ ওপৰত নখন কিতাপ লিখিছে। ইয়াৰে ভিতৰত এখন কিতাপৰ ৫ লাখতকৈও অধিক প্ৰতিলিপি বিক্ৰী হৈছে। তেওঁ তেওঁৰ বিদ্যালয়ৰ ৰক্ষণাবেক্ষণ, বিকাশ আৰু বৃত্তি, অলাভজনক শিক্ষা আৰু শিক্ষণ কেন্দ্ৰৰ বাবে তেওঁৰ ১ মিলিয়ন ডলাৰ পুৰস্কাৰ দান কৰিছিল। এই বিদ্যালয় হৈছে শিক্ষাদান পদ্ধতিৰ বিকাশ আৰু প্ৰসাৰৰ বাবে এক প্ৰদৰ্শন বিদ্যালয়।

## বিজয়ীসকলৰ তালিকা

## তথ্য উৎস

শ্ৰেণী:আন্তঃৰাষ্ট্ৰীয় বঁটাসমূহ
ৰণজিত সিংহ ডিচলে

**ৰণজিত সিংহ ডিচলে** () এগৰাকী ভাৰতীয় শিক্ষক তথা প্ৰযুক্তিবিদ। তেওঁ মহাৰাষ্ট্ৰৰ সোলাপুৰ জিলাৰ মাঢা তালুকাৰ পৰিতেৱাড়ী জিলা পৰিষদ বিদ্যালয়ৰ প্ৰাথমিক শিক্ষক। কন্যা শিশুৰ শিক্ষাৰ প্ৰসাৰত তেওঁ আগবঢ়োৱা অৱদানৰ বাবে তেওঁ ২০২০ বৰ্ষৰ গোলকীয় শিক্ষক বঁটা লাভ কৰে। এই বঁটা লাভ কৰা তেওঁ প্ৰথমজন ভাৰতীয়। তেওঁ এই পুৰস্কাৰৰ অৰ্ধাংশ তেওঁৰ অন্যান্য প্ৰতিদ্বন্দীৰ বাবে আগবঢ়ায়৷

## জীৱন-আলেখ্য
ৰণজিত সিংহৰ সম্পূৰ্ণ নাম হৈছে ৰণজিত সিংহ মহাদেৱ ডিচলে। ১৯৮৮ চনৰ ৫ আগষ্ট তাৰিখে মহাৰাষ্ট্ৰৰ পৰিতেৱাড়ী নামৰ গাঁৱত ৰণজিত সিংহৰ জন্ম হয়। তেওঁৰ দেউতাক মহাদেৱ ডিচলে জিলা পৰিষদৰ এজন কলেজ ট্ৰেইনাৰ। তেওঁ পেচাগতভাৱে এজন অভিযন্তা হ'ব বিচাৰিছিল যদিও সেইয়া সম্ভৱ হৈ নুঠাত তেওঁ দেউতাকৰ উপদেশ মানি ২০০৯ চনত মহাৰাষ্ট্ৰৰ এখন চৰকাৰী প্ৰাথমিক বিদ্যালয়ত শিক্ষক হিচাপে যোগদান কৰে।

## পেচা
শিক্ষক হিচাপে তেওঁ প্ৰথমেই লক্ষ্য কৰিছিল যে তেওঁৰ স্কুলখনৰ আন্তঃগাঁথনি শোচনীয় আৰু সৰহ সংখ্যক ছাত্ৰীয়েই আছিল জনজাতীয় সম্প্ৰদায়ৰ। তেওঁলোকৰ মাজত কন্যা সন্তানৰ শিক্ষাক লৈ বিশেষ সজাগতা নাই, শৈশৱতে তেওঁলোকক বিয়া দিয়া ব্যৱস্থাটো সেই সম্প্ৰদায়ৰ বাবে একেবাৰে সাধাৰণ কথা। অন্য এক অসুবিধা তেওঁ লক্ষ্য কৰিছিল যে, পাঠ্যক্ৰমসমূহ ছাত্ৰ-ছাত্ৰীৰ মাতৃভাষা (কানাড়া)ত নাছিল। সেয়ে তেওঁ প্ৰথমে কন্নড় ভাষাটো আয়ত্ব কৰি প্ৰথম শ্ৰেণীৰ পৰা চতুৰ্থ শ্ৰেণীলৈ সমগ্ৰ পাঠ্যপুথি কন্নড় ভাষাত নতুনকৈ প্ৰস্তুত কৰি উলিয়ায়। ইয়াৰোপৰি তেওঁ শব্দ, কবিতা, গল্প আৰু ভিডিঅ' বক্তৃতাসমূহ QR কোডৰ সহায়ত পাঠ্যপুথিৰে সংযুক্ত কৰে যাতে ছাত্ৰ-ছাত্ৰীসকলে ঘৰৰ পৰাই শিক্ষা আহৰণ কৰিব পাৰে, বিশেষকৈ যিসকল ছাত্ৰীয়ে বিদ্যালয়ত উপস্থিত থাকিব নোৱাৰে।

২০০৯ চনত তেওঁ মহাৰাষ্ট্ৰৰ পৰিতেৱাড়ীৰ জিলা পৰিষদ প্ৰাথমিক বিদ্যালয়ত এগৰাকী সহকাৰী শিক্ষক হিচাপে যোগদান কৰে। শিশুসকলৰ মাজত শিক্ষাৰ প্ৰসাৰৰ বাবে তেওঁ 'চুপ বেইঠ বাপু ডাটেঙ্গে' আৰু 'আৱাৰ অফ লাইফ' আদি বিভিন্ন প্ৰকল্প আৰম্ভ কৰে। তেওঁৰ 'QR কোড সংযুক্ত পাঠ্যপুথি' নামৰ প্ৰকল্পটো ইমানেই জনপ্ৰিয় হয় যে মহাৰাষ্ট্ৰ চৰকাৰে ইয়াক প্ৰতিটো পাঠ্যক্ৰমত অন্তৰ্ভুক্ত কৰে। তেওঁ এই সৃষ্টিশীল ধাৰণা 'কিউআৰ ক'ডেড টেক্সট বুকছ'ৰ কপিৰাইটো পঞ্জীয়ন কৰিছে। ২০১৯ চনত  The National Council of Educational Research and Training (NCERT)-য়ে কিউ আৰ পাঠ্যপুথিৰ ধাৰণাটো প্ৰয়োগ কৰে।

## লাভ কৰা বঁটা
#"QR কোড সংলগ্ন পাঠ্যপুথি" প্ৰকল্পৰ বাবে মাইক্ৰ'চফ্টৰ শ্ৰেষ্ঠ ভাৰতীয় প্ৰকল্প বঁটা, ২০১৫
#"ভাৰ্চুৱেল ক্ষেত্ৰ অধ্যয়ন" প্ৰকল্পৰ বাবে মাইক্ৰ'চফ্টৰ শ্ৰেষ্ঠ ভাৰতীয় প্ৰকল্প বঁটা, ২০১৬
#ভাৰতৰ কেন্দ্ৰীয় চৰকাৰৰ 'বছৰটোৰ অভিনৱ গৱেষক বঁটা' ২০১৬
#নেচনেল ইন'ভেচন ফাউণ্ডেচনৰ দ্বাৰা ২০১৮ বৰ্ষৰ অভিনৱ গৱেষক বঁটা।
#গোলকীয় শিক্ষক বঁটা, ২০২০

## তথ্যসূত্ৰ

শ্ৰেণী:উদ্ভাৱক
শ্ৰেণী:ভাৰতীয় শিক্ষাবিদ
মানৱ অধিকাৰ দিৱস

**মানৱ অধিকাৰ দিৱস** সমগ্ৰ বিশ্বত প্ৰতিবছৰে ১০ ডিচেম্বৰ তাৰিখে পালন কৰা হয়। ৰাষ্ট্ৰসংঘৰ ১৯৪৮ চনৰ ১০ ডিচেম্বৰত, মানৱ অধিকাৰৰ সৰ্বজনীন ঘোষণা (ইউডিএইচআৰ), মানৱ অধিকাৰৰ প্ৰথম বিশ্বব্যাপী ঘোষণা আৰু নতুন ৰাষ্ট্ৰসংঘৰ প্ৰথমটো মুখ্য সফলতাৰ প্ৰতি সন্মান প্ৰদৰ্শন কৰি এই তাৰিখটো মানৱ অধিকাৰ দিৱস হিচাপে বাছনি কৰা হৈছিল। মানৱ অধিকাৰ দিৱসৰ আনুষ্ঠানিক স্থাপন ১৯৫৯ চনৰ ৪ ডিচেম্বৰত সাধাৰণ সভাৰ ৩১৭তম সম্পূৰ্ণ সভাত হৈছিল। সাধাৰণ সভাই আৱেদন ৪২৩(ভি) ঘোষণা কৰি সকলো সদস্য ৰাজ্য আৰু আন যিকোনো আগ্ৰহী সংগঠনক উপযুক্ত দেখিলে দিনটো উদযাপন কৰিবলৈ আহ্বান জনায়।

## তাৰিখৰ ভিন্নতা
১৯৪৮ চনৰ পৰা প্ৰতি বছৰে ১০ ডিচেম্বৰ তাৰিখটো যথাযোগ্য মৰ্যাদা ও গুৰুত্বৰ সৈতে বিশ্বব্যাপী মানৱ অধিকাৰ দিৱস হিচাপে পালিত হয়। দিৱসটো জাতিসংঘ কৰ্তৃপক্ষৰ দ্বাৰা স্বীকৃত আৰু বিশ্বৰ সৰ্বতে পালিত হয়।   কিন্তু, দক্ষিণ আফ্ৰিকাৰ সাৰ্পেভিল গণহত্যাক স্মৰণ কৰি ২১ মাৰ্চৰ দিনটো দক্ষিণ আফ্ৰিকাত মানৱ অধিকাৰ দিৱস হিচাপে পালিত হৈ আহিছে।

## তথ্যসূত্ৰ

শ্ৰেণী:দিৱসসমূহ
দশভুজ

জ্যামিতিত  **দশভূজ** (গ্ৰীক শব্দ δέκα *ডেকা* আৰু γωνία *gonía,* "দহটা কোন") হৈছে দহটা বাহু যুক্ত এটা বহুভুজ বা ১০-ভুজ।  ইয়াৰ বৰ্হিকোন আৰু আন্তঃকোন সমূহৰ যোগফল ১৪৪০°
## বৈশিষ্ট্য
*ইয়াৰ মুঠ বাহু আৰু কোণৰ সংখ্যা ১০, কৰ্ণৰ সংখ্যা ২০।
*এটা সুষম দশভূজৰ প্ৰতিটো বাহুৰ দৈঘ্য সমান আৰু প্ৰতিটো আন্তঃকোনৰ মাপ ১৪৪°.
*এটা সুষম দশভূজৰ ক্ষেত্ৰফল যেতিয়া ইয়াৰ প্ৰতিটো বাহুৰ দৈঘ্য  *a* দিয়া থাকে: 
: A = \frac{5}{2} a^2\cot\left(\frac{\pi}{10} \right) = 
                     \frac{5}{2} a^2\sqrt{5+2\sqrt{5}}
                \simeq 7.694208843\,a^2
 
*"a" বাহু দৈঘ্যৰ এটা সুষম দশভূজৰ পৰিসীমা হৈছে  10a  একক।
*ই এটা বহুভুজ, 
* এটা সুষম দশভূজৰ প্ৰতিটো বৰ্হিকোণৰ মাপ ৩৬°

## অংকন প্ৰণালী
কম্পাছ আৰু স্কেলৰ ব্যৱহাৰৰ দ্বাৰা বা এটা সুষম পঞ্চভূজৰ বাহু সমূহৰ সমদ্বীখণ্ডক আঁকি এটা দশভূজ অংকন কৰিব পৰা যায়। 

#এটা বৃত্তৰ ব্যাস দৈঘ্যৰ সমান উচ্চতাৰে দেখুৱা ধৰণে এটা পঞ্চভূজ অংকন কৰক।
#প্ৰতিটো কোণৰ পৰা বৃত্তৰ কেন্দ্ৰৰ মাজেৰে বিপৰীত বাহুলৈ একোডাল ৰেখা অংকন কৰিব। য'ত প্ৰতিটো ৰেখাই দশভূজৰ একোটা কোণক কাটিব।
#এতিয়া পঞ্চভূজৰ বাহুক কটা প্ৰতিটো বিন্দুক সমীপৱৰ্তী বিন্দুৰে সংযোগ কৰিলে এটা দশভূজ পোৱা যাব।

## তথ্যসূত্ৰ

শ্ৰেণী:বহুভুজ
মুনীন ভূঞা

**মুনীন ভূঞা** (১৯৪৭-২০০৪) অসমীয়া নাট্য জগতৰ এগৰাকী নাট্যকাৰ আৰু পৰিচালক। ১৯৭৬ চনত আকাশবাণী ডিব্ৰগড় কেন্দ্ৰত তেখেতে পাণ্ডুলিপি লেখক হিচাপে কৰ্মজীৱন আৰম্ভ কৰি পৰৱৰ্তী সময়ত সহকাৰী উপ-সঞ্চালক পদলৈকে পদোন্নতি লাভ কৰিছিল। 
তেখেতৰ উল্লেখযোগ্য নাটককেইখন হৈছে - জৰৌৰৌৱা পৰজা, হাতী আৰু ফান্দী আৰু সন্ধিক্ষণ। এই নাটককেইখন পৰজা নামৰ সংকলনত ২০০০ চনত একত্ৰে প্ৰকাশ কৰিছে লখিমপুৰৰ নাবিক নামৰ নাট্য গোষ্ঠীটোৱে। ইয়াৰ উপৰিও তেখেতৰ ১১খন নাটিকা লখিমপুৰ সাহিত্য সভাই একত্ৰে প্ৰকাশ কৰিছে। সেই কেইখন হল –
# ফ্ৰী এডভাইচ
# আলহী-১
# আলহী-২
# আলহী-৩
# গৃহকন্দল
# গৃহকন্দল-২
# ভাৰাঘৰ
# চখ
# এপ্ৰিলফুল-১
# এপ্ৰিলফুল-২
# ওফৰাজেং

## অন্যান্য ৰচনা

নাটকৰ লগতে তেখেতে আকাশবাণীৰ বাবে বহুতো আলেখ্য ৰচনা কৰিছিল। লগতে দুখনমান ডকুমেণ্টৰী আলেখ্যৰ অনুবাদো কৰিছিল। ১৯৭৮ চনত হাতী আৰু ফান্দী নাটকৰ বাবে তেখেতে আকাশবাণীৰ শ্ৰেষ্ঠ নাট্যকাৰ বঁটা আৰু জৰৌৰৌৱা পৰজা নাটকৰ বাবে অসম সাহিত্য সভাৰ শ্ৰেষ্ঠ নাট্যকাৰৰ বঁটা লাভ কৰে।

## তথ্য সংগ্ৰহ

শ্ৰেণী:অসমীয়া নাট্যকাৰ